text:
Abril 23
Ti Abril 23 ti maika-113 nga aldaw ti tawen (maika-114 kadagiti bisiesto a tawen) iti kalendario a Gregoriano. Adda pay 252 nga al-aldaw ti nabati aginggana intono maungpot ti tawen.
Dagiti linaon
Paspasamak[urnosen | urnosen ti taudan]
- 1946 – Ni Manuel Roxas ket nabutosan a kas ti naudi a Presidente ti Mankomunidad ti Filipinas.
- 1990 – Ti Namibia ket nagbalin nga iti maika-160 a kameng ti Nagkaykaysa a Pagpagilian ken ti maika-50 a kameng ti Mankomunidad ti Pagpagilian.
- 1993 – Nagbutos dagiti taga-Eritrea para iti wayawaya manipud iti Etiopia.
Naipasngay[urnosen | urnosen ti taudan]
- 1791 – James Buchanan, Amerikano a soldado, abogado, ken politiko, maika-15 a Presidente iti Estados Unidos (pimmusay 1868)
- 1858 – Max Planck, Aleman a pisiko ken akademiko, nagungunaan ti Premio Nobel iti Pisika (pimmusay 1947)
- 1902 – Halldór Laxness, taga-Islandia a mannurat ken mannaniw, nagungunaan ti Premio Nobel iti Literatura (pimmusay 1998)
- 1985 – Angel Locsin, Filipina nga aktres, produser, ken agdesdesinio iti moda
Pimmusay[urnosen | urnosen ti taudan]
- 1616 – William Shakespeare, Ingles nga aktor, daramaturgo, ken mannaniw (naipasngay 1564)
- 1951 – Charles G. Dawes, Amerikano a politiko, maika-30 a Bise Presidente iti Estados Unidos, nagungunaan ti Premio Nobel iti Kappia (naipasngay 1865)
- 1992 – Satyajit Ray, taga-India a direktor, produser, mannurat (naipasngay 1921)


c: text/html

text:
Yoga
Ti yoga (Sanskrito, Pāli: योग, /ˈjəʊɡə/, yoga) ket maysa asapasa a termino para kadagiti disiplina ti pisikal, isip, ken espiritual a nataud idiay taga-ugma nga India.[1][2] Iti naikasangayan, ti yoga ket maysa kadagiti innem nga āstika ("ortodokso") pagadalan iti Hindu a pilosopia. Maysa kadagiti kaaduan a naisalaysayan ken babaen ti pannkaiyam-ammo iti suheto ket ti Yoga Sūtras iti Patañjali. Dagiti nadumaduma atradision iti yoga ket mabirukan iti Hinduismo, Budismo, Hainismo ken Sikhismo.[3][4][5]
Dagiti kasakbayan ti pilosopiko a pannakaipagarup ken dagiti nadumaduma nga asetiko a panagsanay iti immuna a milenio BCE ket naisistema iti pormal a pilosopia kadagiti nasap a a siglo ti CE babaen ti Yoga Sutras oiti Patanjali.[6] Babaen idi sikko ti immuna milenio, ti Hatha yoga ket rimmuar a kas ti prominente a tradision iti yoga a naisangyan manipud tiYoga Sutras ni Patanjali. Bayat a ti Yoga Sutras ket mangipatengnga iti isip iti disiplina iti isip, ti Hatha yoga ket mangiyunay-unay iti salun-at ken kinapuro iti bagi.[7]
Dagiti Hindu a monghe, a nangrugi kenni Swami Vivekananda, ket nangiyeg ti yoga iti Laud idi kaladawan ti maika-19 a siglo. Idi tawtawen ti 1980, ti yoga ket nagbalin a nadayeg a kas maysa a pisikal a sistema iti panagpasayaat ti salun-at iti ballasiw ti Lumaud a Lubong. Adu dagiti inad-adal a nagpadpadas a nangikeddeng ti kinasayaat ti yoga a kas maysa a komplementario a panagliklik iti kanser, skisoprenia, angkit ken dagiti pasiente iti puso. Iti maysa a nailian apanagsukisok, dagiti napaut a nagsansanay iti yoga idiay Estados Unidos ket nangireportada kadagiti pannakapasayaat iti laslasag, tultulang ken ti salun-at ti isip.
Dagiti linaon
Dagiti nagibasaran[urnosen | urnosen ti taudan]
Dagiti nota[urnosen | urnosen ti taudan]
Dagiti dakamat[urnosen | urnosen ti taudan]
- ^ Baptiste, Sherri; Scott, Megan (2005-12-16). "Yoga with Weights for Dummies". ISBN 978-0-471-74937-0.
- ^ Yogani (2010-12-01). "Advanced Yoga Practices – Easy Lessons for Ecstatic Living". ISBN 978-0-9819255-2-3.
- ^ Denise Lardner Carmody, John Carmody, Nalinak a Pannakipagrikna. Unibersidad ti Oxford a Pagmalditan US, 1996, panid 68.
- ^ Stuart Ray Sarbacker, Samādhi: Ti Kinabileg ti Dibinidad ken Panangisardengan iti Indo-Tibetan Yoga. SUNY Press, 2005, pp. 1–2.
- ^ Tattvarthasutra [6.1], kitaen ti Manu Doshi (2007) Patarus iti Tattvarthasutra, Ahmedabad: Shrut Ratnakar p. 102
- ^ Whicher, pp. 38–39.
- ^ Larson, p. 139–140.
Bibliograpia[urnosen | urnosen ti taudan]
- Dhillon, Dalbir Singh (1988). Sikhismo, Taudan ken Panagrang-ay. Atlantic Publishers. GGKEY:BYKZE4QTGJH.
- De Michelis, Elizabeth (2004). Pakasaritaan ti Moderno a Yoga. Londres: Continuum. ISBN 0-8264-8772-6.
- Dumoulin, Heinrich; Heisig, James W.; Knitter, Paul F. (2005). Zen a Budismo : Pakasaritaan: India ken Tsina. World Wisdom, Inc. ISBN 978-0-941532-89-1.
- Eliade, Mircea (1958). Yoga: Immortalidad ken Wayawaya. Princeton: Unibersidad ti Princeton a Pagmalditan. ISBN 978-0-691-14203-6.
- Feuerstein, Georg (1996). Ti Shambhala nga Alagaden ti Yoga. Umuna nga ed. Boston ken Londres: Shambhala Publications.
Dagiti silpo ti ruar[urnosen | urnosen ti taudan]
- Midia a mainaig iti Yoga iti Wikimedia Commons
- Kitaen ti Yoga iti Proyekto ti Nawaya a Direktorio (Ingles)

robotstxt: allowed

filter: keep


text:
Rizal, Cagayan
Ti Rizal ket maysa a maika-5 a klase nga ili iti probinsia ti Cagayan iti Filipinas.
Dagiti baranggay[urnosen | urnosen ti taudan]
Ti ili ti Rizal ket nabingbingay a politikal iti 29 a barbaranggay.[2]
- Anagguan
- Anurturu
- Anungu
- Balungcanag
- Batu
- Cambabangan
- Capacuan
- Dunggan
- Duyun
- Gaddangao
- Gaggabutan East
- Illuru Norte
- Lattut
- Linno (Villa Cruz)
- Liwan
- Mabbang
- Mauanan
- Masi (Zinundungan)
- Minanga
- Nanauatan
- Nanungaran
- Pasingan
- Poblacion
- San Juan (Zinundungan)
- Sinicking
- Battut
- Bural (Zinundungan)
- Gaggabutan West
- Illuru Sur
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). 1 Hulio 2013. Naala idi Hulio 6, 2014.
- ^ a b "Probinsia ti Cagayan". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 11 Hulio 2014.
- ^ a b Pakaammo ti Senso ti Filipinas idi 2015 (Ingles) naala idi 10 Hunio 2016
- ^ "Probinsia ti Cagayan". Datos ti Populasion ti Ili. Dibision ti Panagsukisok ti LWUA. Naala idi 11 Hulio 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (Ingles)
- Turay ti Estadistika ti Filipinas (Ingles)
- Dagiti datos ti populasion ti LWUA (Ingles)
- LGPMS (Ingles)
- COMELEC (Ingles)


text:
Kasano No Pilitendak a Makiseks?
“Ania ngata no sumurotak lattan iti uso?” nalabit maikunam. “Total, ar-aramiden met daytan ti amin.”
Agpanunotka!
Ti Pudno: Saan nga amin ket agar-aramid iti kasta.
Agpayso nga adda dagiti estadistika a mangipakita a nakaad-adu dagiti agtutubo a makiseseks. Kas pagarigan, iti maysa a surbey iti Estados Unidos, natakuatan a 2 iti kada 3 nga agtutubo iti dayta a pagilian ket napadasandan ti nakiseks sakbay pay nga agturposda iti haiskul. Ngem kayat met a sawen dayta a 1 iti kada 3 ti saan—ket adu met dayta a bilang.
Komusta ngay dagidiay makiseseks? Natakuatan dagiti managsukimat a mapaspasaran ti adu kadagita nga agtutubo ti maysa wenno ad-adu pay kadagiti sumaganad a nakas-ang nga epekto.
Pannakaburibor. Kaaduan nga agtutubo a nakiseks a di pay nagkasar ti nagkuna a pagbabbabawyanda dayta.
Pannakapukaw ti panagtalek. Kalpasan ti panagseksda, panunoten ti tunggal maysa kadakuada, ‘Siasino pay ngata ti nagarawna wenno nakagaraw kenkuana?’
Pannakadismaya. Kaykayat ti adu a babbai ti makinobio iti mangisakit kadakuada, saan ket a manggundaway kadakuada. Ken adu a lallaki ti saanen a mangayat iti babai a nagarawdan.
Laglagipem: Nakapatpateg ti dayawmo isu a saanmo a basta ipadawat lattan. Ipakitam a determinadoka a mangtungpal kadagiti linteg ti Dios maibusor iti pannakiseks a di pay nagkasar. Inton adda asawamon, mabalinmonton ti makiseks. Ken naan-anayto a matagiragsakmo dayta, nga awan ti pagdandanagam, pagbabbabawyam, ken pagam-amkam—a masansan nga epekto ti pannakiseks ti di pay nagkasar.—Proverbio 7:22, 23; 1 Corinto 7:3.
Ammuem ti Ad-adu Pay
Saludsod nga Iyimtuod ti Agtutubo, Tomo 2
Ti dadduma kadagiti topiko a nailawlawag ket maipapan iti eskuelaan, panaglinglingay, kapatada, nagannak, panagbalbaliw iti biag, ti riknam, ken ti saanmo a kasekso.


text:
Pagarian (biolohia)
Iti biolohia, ti pagarian (Latin: regnum, pl. regna) ket isu ti taksonomiko a ranggo, a mabalin nga isu ti kangatuan a ranggo wenno iti kabarbaro a sistema ti tallo a dominio, ti ranggo ti baba ti dominio. Dagiti pagarian ket nabingbingay kadagiti babbabassit a grupo a tinawtawagan ti pila (iti soolohia) wenno dagiti pannakabingbingay iti botanika.
Iti agdama, dagiti libro manipud idiay Estados Unidos ket agus-usar iti sistema kadagiti innem a pagarian (Animalia, Plantae, Fungi, Protista, Archaea, ken Bakteria) bayat a ti Britaniko, Australiano ken Latin nga Amerikano a liblibro ket mabalin a mangipalawag kadagiti lima a pagarian (Animalia, Plantae, Fungi, Protoctista, ken Prokaryota wenno Monera). Adda pay dagiti kinaudi a pannakaidasig a nalawag a nanglikud iti termino a "pagarian", a nangibagbaga a dagiti tradisional a pagarian ket saan a Monopiletiko, a kas ti saan a mangbukel kadagiti amin a kaputotan iti sapasap a tinaudan.


text:
1. Asino ti Dios?
1 ASINO TI DIOS?
“Pinarsuam ti amin a bambanag.”—Apocalipsis 4:11
Ania ti masursurotayo iti Biblia maipapan iti Dios?
Isu ti Mannakabalin-amin, ti kabibilgan a persona iti uniberso.
Awan nangrugian ken pagpatinggaanna.
Ti Dios ti Amatayo.
Kayatna a maaddaantayo iti kasayaatan a biag.
Kayat ti Dios ti agbalin a nadekket wenno nasinged kadatayo.
2 ADDA NAGAN TI DIOS
“Jehova . . . ti naganko agingga iti [agnanayon].”—Exodo 3:15
Apay nga importante ti nagan ti Dios?
Ibagbaga ti Dios a ti naganna ket Jehova. Saan a makuna a nagan ti sasao a “Dios” ken “Apo.” Titulo a pangawag dagita, kas iti “ari” ken “presidente.” Kayat ni Jehova nga usarentayo ti naganna.
Ti kayat a sawen ti naganna ket “Pagbalinenna.” Inaramid ni Jehova ti amin a bambanag isu a kabaelanna a tungpalen dagiti kari ken panggepna.
3 AY-AYATENNATAYO NI JEHOVA
“Ti Dios ket ayat.”—1 Juan 4:8
Ania ti epekto kadatayo ti ayat ti Dios?
Isu ket naasi ken mannakipagrikna. Managayat iti kinapudno ken hustisia.
Isu ket manangpakawan.
Isu ket naanus kadatayo.
Saannatayo a panawan ti Dios.
4 IPATPATEGNAKA TI DIOS
“Iyallatiwyo kenkuana ti isuamin a pakaringgoranyo, agsipud ta isu maseknan kadakayo [wenno, ipatpategnakayo].”—1 Pedro 5:7
Apay a maibagam a talaga nga ipatpategnaka ti Dios?
Ikarkarina a pagpatinggaenna ti panagrigrigat ken ikkatenna ti amin a di nasayaat a resulta ti ar-aramid dagiti dakes a tattao.
Kayat ni Jehova nga agbalinka a nadekket kenkuana.
No ad-adu ti maammuam maipapan iti Dios, ad-adda nga umuneg ti panagayatmo kenkuana.


text:
KAPITULO 12
Naliwliwa Gapu iti Diosna
1, 2. Ania ti napasamak iti nakallalagip nga aldaw iti biag ni Elias?
SINARAKUSOK ni Elias ti tudo bayat a sumipsipnget ti tangatang. Adayo pay ti tarayenna sakbay a makadanon idiay Jezrael. Nupay lakayen, kasla di mabambannog nga agtartaray ta adda kenkuana “ti mismo nga ima ni Jehova.” Ita laeng a mapasaranna ti nagpaiduma a pigsa ta uray la nalumbaanna ti bunggoy dagiti kabalio a mangguyguyod iti nangayed a karuahe a nagluganan ni Ari Acab!—Basaem ti 1 Ar-ari 18:46.
2 Adayo pay ti daliasaten Elias. Maparparsiakan ti rupana bayat nga agtartaray ken pampanunotenna ti nakallalagip nga aldaw iti biagna. Nabatad a dayta ti aldaw a panagballigi ni Jehova a Dios ni Elias, ken ti pudno a panagdayaw. Gapu iti kinasipnget ti ulep, saanen a makita ni Elias dagiti pantok ti Bantay Carmelo, a sadiay ti nangaramatan kenkuana ni Jehova tapno maipanayag babaen iti milagro a palso ti panagdayaw ken Baal. Napaneknekan a palso ken manangallilaw ti ginasut a mammadto ni Baal ket mayanatup a napapatayda. Kalpasanna, inkararag ni Elias a pagpatinggaen ni Jehova ti tikag a napasaran ti daga iti tallo ket kagudua a tawen ket dimteng nga agpayso ti tudo!—1 Ar. 18:18-45.
3, 4. (a) Apay a maragragsakan ni Elias bayat ti panagturongna idiay Jezrael? (b) Ania dagiti saludsod nga usigentayo?
3 Bayat ti panagtaray ni Elias iti nasurok a 30 kilometro nga agturong idiay Jezrael, impapanna nga agbalbaliwen ti kasasaad. Rumbeng nga agbalbaliwen ni Acab! Gapu iti nasaksianna, sigurado nga awan ti maaramidanna no di idian ti panagdayaw ken Baal, pagtalnaenna ni Jezebel a reynana, ken isardengnan nga idadanes dagiti adipen ni Jehova.
4 Natural laeng a maragsakantayo no kasla matungtungpalen dagiti namnamaentayo. Mabalin nga ipapantayo a sumayaaten ti kasasaadtayo, nalabit awanton ti nakaro a problematayo. Saan a nakaskasdaaw no kasta ti pinanunot ni Elias, ta maysa laeng a “tao nga addaan rikna a kas kadatayo.” (Sant. 5:17) Iti kinapudnona, saan pay a nagpatingga dagiti problema ni Elias ta nagbuteng sumagmamano laeng nga oras kalpasanna. Napalalo ti leddaangna ta kayatna pay ketdin ti matay. Ania ti napasamak ken kasano a tinulongan ni Jehova ti mammadtona tapno bumileg ti pammati ken pakinakemna? Ammuentayo.
Di Ninamnama a Panagbaliw ti Kasasaad
5. Nasursuro kadi ni Acab a raemen ni Jehova kalpasan ti pasamak idiay Bantay Carmelo, ken kasanotayo nga ammo?
5 Idi nakagteng ni Acab iti palasiona idiay Jezrael, adda kadi aniaman a tignayna a mangipakita a nagbalbaliwen? Mabasatayo: “Ni Acab imbagana ken Jezebel ti amin nga inaramid ni Elias ken ti amin a maipapan iti panangpapatayna kadagiti amin a mammadto babaen ti kampilan.” (1 Ar. 19:1) Paliiwem ta iti salaysay ni Acab iti napasamak iti dayta nga aldaw, dina man la dinakamat ti Dios ni Elias a ni Jehova. Imbilang ni Acab ti namilagruan a pasamak nga aramid laeng ti tao, ta kinunana nga “inaramid [dayta] ni Elias.” Nalawag a saanna a nasursuro a raemen ni Jehova a Dios. Ania met ti reaksion ti managibales a baketna?
6. Ania a mensahe ti impaibaga ni Jezebel ken Elias, ken ania ti kaipapanan dayta?
6 Nagburek ti dara ni Jezebel! Ket impaibagana daytoy ken Elias: “Kasta koma ti aramiden dagiti didios, ket kasta koma ti inayonda iti dayta, no iti kastoy a tiempo inton bigat saankonto a pagbalinen ti kararuam a kas iti kararua ti tunggal maysa kadakuada!” (1 Ar. 19:2) Nakaam-amak dayta a pangta. Arigna isapsapata ni Jezebel a nasaysayaat laengen a matay no dina mapapatay ni Elias iti dayta nga aldaw tapno maibalsanna dagiti mammadto ni Baal. Iladawanmo a kellaat a nariing ni Elias iti dayta a natutudo a rabii iti nanumo a pagdagdagusanna idiay Jezrael, tapno laeng maipadamag kenkuana daytoy a mensahe ti reyna. Ania ngata ti nariknana?
Naupay ken Nagbuteng
7. Ania ti narikna ni Elias iti pangta kenkuana ni Jezebel, ken ania ti inaramid ni Elias?
7 No impagarup ni Elias a nagpatinggan ti panagdayaw ken Baal, nagbiddut la ketdi. Saan a nagbalbaliw ni Jezebel iti laksid ti nakas-ang a pasamak. Gapu iti bilin ti reyna, napapatayen ti adu kadagiti matalek a mammadto a kakadua ni Elias, ket kasla isun ti sumaruno. Ania ti epektona ken Elias ti pangta ni Jezebel? Kunaen kadatayo ti Biblia a “nagbuteng” ni Elias. Napanunot kadi ni Elias ti nakas-ang nga ipapatay gapu iti pangta ni Jezebel? No pinampanunotna dayta, sigurado a nagbuteng. Aniaman kadagita, “nangrugi a mapan [ni Elias] maipaay iti kararuana,” wenno, naglibas tapno saan a matay.—1 Ar. 18:4; 19:3.
Tapno saan a kumapsut ti pakinakemtayo, masapul nga ikagumaantayo nga iwaksi dagiti peggad a pagbutbutngantayo
8. (a) Kasano nga agpada ti narikna ni Pedro ken Elias? (b) Ania ti masursurotayo kada Elias ken Pedro?
8 Saan laeng a ni Elias ti matalek a lalaki a nakarikna iti nakaro a buteng. Napasaran met dayta ni apostol Pedro. Kas pagarigan, idi inawis ni Jesus a magna iti rabaw ti danum, ‘kinitana ti allawig,’ isu a nagbuteng ket nangrugi a lumned. (Basaem ti Mateo 14:30.) Adda napateg a maadaltayo kadagiti napasaran da Pedro ken Elias. Tapno saan a kumapsut ti pakinakemtayo, masapul nga iwaksi iti panunottayo dagiti peggad a pagbutbutngantayo. Nasken nga ipamaysatayo ti panunottayo iti Gubuayan ti namnama ken pigsatayo.
“Umanayen!”
9. Deskribirem ti panagdaliasat ni Elias ken ti nariknana bayat ti panaglibasna.
9 Gapu iti buteng, nagturong ni Elias iti abagatan a laud ti Beer-seba, maysa nga ili iti asideg ti abagatan a beddeng ti Juda nga agarup 150 kilometro ti kaadayona. Imbatina sadiay ti katulonganna ket napan iti let-ang nga is-isuna. Kuna ti rekord a napan iti “maysa nga aldaw a panagbaniaga.” Mailadawantayo ngarud a rinugianna ti nagna manipud isisingising ti init, a nalabit awan ti awitna a taraon wenno aniaman a kasapulanna. Gapu ta maup-upay ken mabutbuteng, uray la nagkakainaran a limmasat iti let-ang. Bayat a lumlumneken ti init, agkakapsuten ni Elias. Isu a nagtugaw iti sirok ti kayo a retama, ti kadawyan a paglinongan iti dayta a natikag a daga.—1 Ar. 19:4.
10, 11. (a) Ania ti kaipapanan ti kararag ni Elias ken Jehova? (b) Usarem dagiti naisitar a teksto a mangdeskribir iti narikna ti dadduma nga adipen ti Dios.
10 Gapu ta desperadon, inkararag pay ketdin ni Elias a matay koman. Kinunana: “Saanak a naim-imbag ngem kadagidi ammak.” Ammona a dimmagan dagiti inapona, nga awanen ti naimbag a maaramidanda. (Ecl. 9:10) Narikna ni Elias a kasla awanen serserbina. Di pakasdaawan a naibagana: “Umanayen!” Arigna ibagbaga ni Elias, ‘Apay pay laeng nga agbibiagak?’
11 Nakaskasdaaw kadi a maammuan a kimmapuy ti pakinakem ti maysa nga adipen ti Dios? Saan. Iti Biblia, adu a matalek a lallaki ken babbai—pakairamanan da Rebecca, Jacob, Moises, ken Job—ti nakarikna iti kasta, a kayatda pay ketdin ti matay.—Gen. 25:22; 37:35; Num. 11:13-15; Job 14:13.
12. No maup-upayka, kasanom a matulad ti inaramid ni Elias?
12 Agbibiagtayo ita kadagiti “napeggad a tiempo a narigat a pakilangenan,” isu a saan a nakaskasdaaw nga adu a tattao ti maup-upay no dadduma, uray dagiti matalek nga adipen ti Dios. (2 Tim. 3:1) No maup-upayka, tuladem ni Elias a nangyebkas iti rikriknana iti Dios. Ni Jehova ngamin ti “Dios ti amin a liwliwa.” (Basaem ti 2 Corinto 1:3, 4.) Liniwliwana kadi ni Elias?
Pinapigsa ni Jehova ti Mammadtona
13, 14. (a) Kasano nga impakita ni Jehova ti naayat a pannakaseknanna iti mariribukan a propetana babaen ti maysa nga anghel? (b) Apay a makaliwliwa a maammuan nga ammo amin ni Jehova ti maipapan kadatayo, agraman ti limitasiontayo?
13 Panagkunam, ania ngata ti rikna ni Jehova bayat a kitkitaenna manipud langit ti dungdungnguenna a mammadto a nakaidda iti sirok dayta a kayo iti let-ang a mangidawdawat iti ipapatayna? Idi nakaturogen ni Elias, nangibaon ni Jehova iti anghel. Kinuldingna ni Elias ket kinunana: “Bumangonka, manganka.” Nagtungpal ni Elias, ket kinnanna ti kalluto a tinapay ken ti danum nga indasar ti anghel. Nagyaman kadi ni Elias iti anghel? Kuna laeng ti rekord a nangan ken imminum ti mammadto sa naturog manen. Napalalo kadi ti pannakaupayna ta saan payen a makasao? Aniaman ti napasamak, riniing manen ti anghel iti maikadua a gundaway, nalabit agbannawag idin. Imbaga manen ti anghel ken Elias, “Bumangonka, manganka,” sana innayon, “ta ti panagbaniaga nawatiwat unay maipaay kenka.”—1 Ar. 19:5-7.
14 Babaen iti tulong ti Dios, naammuan ti anghel no sadino ti papanan ni Elias. Ammona met a marigatan ni Elias iti dayta a panagdaliasat no agpannuray laeng iti bukodna a pigsa. Anian a makaliwliwa a pagserbian ti Dios nga ad-adda a makaammo kadagiti panggep ken limitasiontayo! (Basaem ti Salmo 103:13, 14.) Kasano a nakatulong ken Elias dayta a pannangan?
15, 16. (a) Ania ti naaramidan ni Elias gapu iti taraon nga inted ni Jehova? (b) Apay a rumbeng nga apresiarentayo ti pamay-an ti panangtaraon ni Jehova kadagiti adipenna ita?
15 Mabasatayo: “Bimmangon ket nangan ken imminum, ket nagtultuloy a napan buyogen ti bileg dayta a taraon iti uppat a pulo nga aldaw ken uppat a pulo a rabii agingga iti bantay ti pudno a Dios, ti Horeb.” (1 Ar. 19:8) Kas iti napasaran ni Moises agarup innem a siglo sakbayna, saan a nangnangan ni Elias iti 40 nga aldaw ken 40 a rabii—kasta met ken Jesus agarup sangapulo a siglo kalpasanna. (Ex. 34:28; Luc. 4:1, 2) Saan a nasolbar ti amin a problema ni Elias iti dayta la a pannangan, ngem dayta ti simimilagro a nangpapigsa kenkuana. Panunotem laengen no kasano karigat para iti maysa a lakay ti agdaliasat iti let-ang iti adu nga aldaw, a nagpaut iti gistay maysa ket kagudua a bulan!
16 Pappapigsaen met ita ni Jehova dagiti adipenna, saan a babaen iti namilagruan a taraon, no di ket babaen iti napatpateg pay a pamay-an—ti naespirituan a taraon. (Mat. 4:4) Matartaraonantayo iti naespirituan no agsursurotayo maipapan iti Dios babaen iti Saona ken kadagiti publikasion a naibatay iti Biblia. Babaen iti kasta a naespirituan a taraon, mabalin a saan a maikkat ti amin a problematayo, ngem matulongannatayo a mangibtur iti nakarigrigat a situasion. Mangiturong met dayta iti “agnanayon a biag.”—Juan 17:3.
17. Sadino ti napanan ni Elias, ken apay a nagpateg dayta a lugar?
17 Pinagna ni Elias ti agarup 320 kilometro agingga a nakadanon idiay Bantay Horeb. Sadiay idi a nagparang ti anghel ni Jehova ken Moises iti sumsumged a siitan a bassit a kayo ken nangaramid idi agangay iti Linteg ti tulag para iti Israel. Simrek ni Elias iti maysa a rukib.
Liniwliwa ken Pinabileg ni Jehova ti Mammadtona
18, 19. (a) Ania ti insaludsod ti anghel ni Jehova, ken ania ti insungbat ni Elias? (b) Kas ipakita ti sasao ni Elias, ania ti tallo a banag a nakaupayanna?
18 Idiay Horeb, naipakaammo ti “sao” ni Jehova, nalabit babaen iti maysa nga anghel a nangidanon iti daytoy a mensahe: “Ania ti ar-aramidem ditoy, Elias?” Mabalin a siaalumamay a nayimtuod ken Elias dayta ta imbilangna kas awis a mangyebkas iti rikriknana. Ket kasta a talaga ti inaramidna! Kinunana: “Naan-anay a nagimonak maipaay ken Jehova a Dios ti buybuyot; ta ti annak ti Israel binaybay-anda ti tulagmo, dagiti altarmo rinebbada, ken dagiti mammadtom pinapatayda babaen ti kampilan, iti kasta siak laeng ti natedda; ket rugianda a sapulen ti kararuak tapno ikkatenda.” (1 Ar. 19:9, 10) Kas ipakita ti sasao ni Elias, tallo a banag ti nakaupayanna.
19 Umuna, impagarup ni Elias nga awan mamaay ti trabahona. Iti laksid ti adu a tawen a sireregta a panagserbina ken Jehova, nga impangpangrunana ti sagrado a nagan ti Dios ken ti panagdayaw Kenkuana, nakita ni Elias a kimmaro ketdi ti kasasaad. Aleng-aleng ken nasukir latta dagiti kailianna, ket ad-adda nga agsaksaknap ti palso a panagdayaw. Maikadua, impapan ni Elias nga agmaymaysan. “Siak laeng ti natedda,” kinunana, a kas man la maymaysanan nga agserserbi ken Jehova. Maikatlo, mabuteng ni Elias. Adun kadagiti padana a mammadto ti napapatay, ket kombinsido nga isun ti sumaruno. Mabalin a narigat nga admitiren ni Elias a kasta ti riknana, ngem saanna a binay-an nga agari kenkuana ti panagpannakkel ken panagbain. Impakita ni Elias ti nasayaat nga ulidan kadagiti amin a matalek no iti panangyebkas iti rikrikna iti Dios babaen ti kararag.—Sal. 62:8.
20, 21. (a) Deskribirem ti nakita ni Elias idi adda iti kueba idiay Bantay Horeb. (b) Ania ti nasursuro ni Elias iti panangipakita ni Jehova iti pannakabalinna?
20 Kasano a tinulongan ni Jehova ni Elias? Imbaga ti anghel nga agtakder ni Elias iti wangawangan ti kueba. Nagtulnog nupay dina ammo ti sumaganad a mapasamak. Kellaat a bimmanesbes ti angin! Mabalin nga adda pay napigsa a daranudor ta uray la nargaay dagiti bantay ken rangkis gapu iti kapigsa ti angin. Iladawam ni Elias a manglinglinged kadagiti matana bayat a kepkepkepanna ti nadagsen, nakersang, ken dutdotan a pagan-anayna. Inkarigatanna met ti agtakder tapno saan a matumba ta nagindayon ti daga gapu iti ginggined! Agdiwengdiweng pay laeng ni Elias idi adda gimmil-ayab a dakkel nga apuy, a dayta ti nangpaatras kenkuana iti uneg ti kueba tapno saan a madangran iti makasinit a pudot.—1 Ar. 19:11, 12.
21 Iti tunggal kaso, ipalagip kadatayo ti salaysay a saan a masarakan ni Jehova kadagitoy a nakaskasdaaw a puersa iti nakaparsuaan. Ammo ni Elias a ni Jehova ti pudpudno a Dios, saan a kas ken Baal a palso a dios ti nakaparsuaan a patien dagiti agdaydayaw kenkuana kas “ti agsaksakay iti ul-ulep,” wenno manangipaay iti tudo. Ni Jehova ti pudno a Gubuayan ti amin a nakaskasdaaw a puersa a masarakan iti nakaparsuaan, ngem adayo a nabilbileg ngem iti aniaman nga inaramidna. Uray ti pisikal a langlangit dina malaon ti Dios! (1 Ar. 8:27) Kasano a nakatulong amin dagitoy ken Elias? Laglagipem a mabuteng ti mammadto. Yantangay adda iti dasigna ni Jehova, ti Dios nga addaan ti kasta nga aglaplapusanan a pannakabalin, awan ngarud ti aniaman a pagbutngan ni Elias kada Acab ken Jezebel!—Basaem ti Salmo 118:6.
22. (a) Kasano nga impanamnama ti naalumamay a timek a napateg ni Elias? (b) Asino ti mabalin a nagtaudan ti naalumamay a timek? (Kitaem ti footnote.)
22 Idi awanen ti apuy, timmalna ti aglawlaw ket nakangngeg ni Elias iti naalumamay ken “nababa a timek.” Inawisna nga iyebkas manen ni Elias ti rikriknana, ket inyebkasna manen dagiti pakadanaganna. * Nalabit nabang-aran manen iti dayta. Ngem ad-adda man ngatan a naliwliwa ni Elias iti simmaruno a nangngegna nga imbaga ti naalumamay ken “nababa a timek.” Impanamnama ni Jehova a napateg ni Elias. Kasano? Adu ti impalgak ti Dios kenkuana maipapan iti nabayagen a panggepna a mangtalipupos iti panagdayaw ken Baal iti Israel. Nalawag a napateg ti trabaho ni Elias ta agtultuloy ti pannakaibanag ti panggep ti Dios. Kasta met, karaman pay laeng ni Elias iti pannakaibanag dayta a panggep ta imbaon manen ni Jehova a mangitungpal kadagiti espesipiko a bilin.—1 Ar. 19:12-17.
23. Kasano a tinulongan ni Jehova ni Elias idi nariknana a kasla agmaymaysa?
23 Ti ngay rikna ni Elias a kasla agmaymaysan? Adda dua nga inaramid ti Dios para iti mammadtona. Umuna, binilinna ni Elias a dutokanna ni Eliseo kas kasunona a mammadto. Daytoy nga ub-ubing a lalaki ti agbalin a kadua ken katulongan ni Elias iti adu a tawen. Talaga a naintiempuan dayta a liwliwa! Maikadua, impalgak ni Jehova daytoy makapagagar a damag: “Nangiteddaak iti pito ribu idiay Israel, amin dagiti tumeng a saan a nagparintumeng ken Baal, ken tunggal ngiwat a saan a nangagep kenkuana.” (1 Ar. 19:18) Saan a pulos nga agmaymaysa ni Elias. Napabileg la ketdi idi naammuanna nga adda pay laeng rinibu a matalek a saan a nagdayaw ken Baal. Masapul nga agtalinaed a matalek ni Elias maigapu kadakuada, kas ulidan ti kinasungdo ken Jehova kadagidi a nariribuk a tiempo. Nagutugot la ketdi ti rikna ni Elias idi nangngegna a nagsao ti mensahero ni Jehova, ti naalumamay ken “nababa a timek” ti Diosna.
Ti Biblia kayariganna ti naalumamay ken “nababa a timek” no agpaidalantayo iti dayta
24, 25. (a) Iti ania a pamay-an a dumdumngegtayo ita iti naalumamay ken “nababa a timek” ni Jehova? (b) Apay a masiguradotayo nga inawat ni Elias ti panangliwliwa ni Jehova?
24 Kas ken Elias, mabalin a masdaawtayo iti napipigsa a puersa iti nakaparsuaan, ket rumbeng laeng a kasta. Nalawag nga iparangarang ti sangaparsuaan ti pannakabalin ti Namarsua. (Roma 1:20) Maragsakan pay laeng ni Jehova a mangaramat iti aglaplapusanan a pannakabalinna tapno tulonganna dagiti matalek nga adipenna. (2 Cron. 16:9) Nupay kasta, agsao kadatayo ti Dios kangrunaanna babaen iti binulong ti Saona, ti Biblia. (Basaem ti Isaias 30:21.) Ti Biblia kayariganna ti naalumamay ken “nababa a timek” no agpaidalantayo iti dayta. Dagiti napateg a linaonna ti us-usaren ni Jehova a mangatur, mangparegta, ken mangipasigurado kadatayo iti ayatna.
25 Inawat kadi ni Elias ti panangliwliwa kenkuana ni Jehova idiay Bantay Horeb? Wen! Di nagbayag, intuloyna manen ti annongenna kas natured ken matalek a mammadto a nangsaranget iti palso a panagdayaw. No utobentayo ti naipaltiing a sasao ti Dios, “ti liwliwa manipud iti Kasuratan,” matuladtayto ti pammati ni Elias.—Roma 15:4.
^ par. 22 Ti gubuayan daytoy a naalumamay ken “nababa a timek” ket mabalin nga isu met laeng ti espiritu a nangidanon iti “sao ni Jehova” a nadakamat iti 1 Ar-ari 19:9. Iti bersikulo 15, direkta a naikuna a ni “Jehova” daytoy nga espiritu. Ipalagip daytoy kadatayo ti anghel nga imbaon ni Jehova a mangigiya iti Israel idiay let-ang ken nangibagaan ti Dios: “Ti naganko adda kenkuana.” (Ex. 23:21) Nupay saantayo a masierto daytoy a punto, laglagipentayo a sakbay a nagbalin a tao ni Jesus, nagserbi kas “ti Sao,” ti naisangsangayan a Pannakangiwat dagiti adipen ni Jehova.—Juan 1:1.


text:
“Tultulongannakami ti Dios a Makalipat”
DIMMENDEN da Natalya ken ti 9 ti tawenna nga anakna a ni Aslan iti abay ti agina a da Zarina ken ti 12 ti tawenna a balasitangna a ni Anzhelika. Iti asidegda, nagdedekket a nakadalupisak ti nasurok a 1,000 nga ubbing ken nataengan, bayat a bambantayan ida dagiti armado a terorista.
Iti agsapa ti Mierkoles, Septiembre 1, 2004, agsagsagana idi iti ruar ti eskuelaan dagiti ubbing ken nagannak para iti selebrasion ti umuna nga aldaw ti klase idiay Beslan, maysa a bassit nga ili iti Alania, Russia. Pagammuan ta dimmarup lattan ti nasurok a 30 nga armado a lallaki ken suicide bomber sada nagpaltopaltog iti tangatang ken nagpukkapukkaw. Inserrekda dagiti mabutbuteng a tattao iti gymnasium ti eskuelaan sada pinalawlawan kadagiti bomba.
Ti Pannaka-hostage
Nangrugi ti tallo nga aldaw a tension iti nagbaetan dagiti terorista ken dagiti soldado. “Daydi pay laeng ti kapautan a panagkararagko,” kuna ni Natalya, a makipagad-adal idi iti Biblia kadagiti Saksi ni Jehova.
Nakapudpudot idi ta kaska la malingta iti uneg ti gymnasium. Mangrugi iti agsapa ti maikadua nga aldaw, awanen ti inted dagiti terorista a makan wenno uray danum la koma kadagiti hostage-da. Isu nga iti Biernes, ti maikatlo nga aldaw, adda payen dagiti imminum iti isboda ken nangan iti sabsabong nga ited koma dagiti ubbing kadagiti maestrada. Kuna ni Natalya: “Adda ubing a kaabaymi a nangted kaniak iti bulong, ginuduak dayta sa intedko kada Aslan ken Anzhelika.”
Iti malem ti Biernes, nangrugi ti rinnupak dagiti soldado ken terorista. “Natumbaak gapu iti panagbettak dagiti bomba,” kuna ni Natalya. “Napuskol ti asuk, ket nagpipinnaltogdan.” Nagkaradap da Natalya ken Aslan bayat ti engkuentro. Maysa a taga-Ossetia a ni Alan ti nangiturong kadakuada iti natalged a lugar. Nupay kasta, adu ti saan a nakalibas.
Ti Imbungana
Ginasut nga ubbing ken nataengan ti natay, karaman kadakuada ni Anzhelika. Adu a lawas a puro saibbek ken dung-aw ti mangngegan idiay Beslan. Iti apartment ni Natalya, matantannawagan ti eskuelaan, isu nga uray no addan baro nga eskuelaan a naibangon iti asideg, saan latta a kayat ni Aslan ti sumrek. Dina pay kayat ti mapan makiay-ayam. “Nagpakpakaasikami ken Apo Jehova a tulonganna koma ni Aslan tapno malabananna ti butengna,” kuna ni Natalya. Idi agangay, naituredna met laengen ti mapan ageskuela.
Marigatan idi ni Natalya a mapan makigimong iti Kingdom Hall. “No addaak iti uneg ti maysa a natao ken nakubong a lugar, panagriknak kasla adda umay umatake kadakami,” kunana. “Ikararagko no kua nga awan koma ti dakes a mapasamak. Idi kuan, saanakon a makigimgimong. Diak maawat nga adu ti natay, idinto ta nakalasatkami.”
Ti Pananglipat
“Agyamyamanak kadagiti Saksi a timmultulong kaniak,” imbaga ni Natalya. “Kada tallo nga aldaw nga umay bumisita ti Saksi a ni Tatyana. Idi agangay, inkuyogna ti maysa pay a Saksi nga agnagan Ulyana. Nasingpet, nataktika, ken naalumamay ti panagsasao ni Ulyana ken adu ti ammona iti Biblia. Kinomendarannak gapu iti panagporsegik, ken dimngeg a naimbag no ages-estoriaak.
“Mayestoriak met laengen ti napasamak iti daydi nga aldaw a diak makarikna iti sakit ti nakem wenno buteng”
“Imbasa ni Ulyana dagiti sasao ni apostol Pablo iti 2 Corinto 1:9. Kalpasan a nagpasar ni Pablo iti rigat idiay Asia, kinunana: ‘Nariknami iti unegmi nga inawatmi ti sentensia nga ipapatay.’ Imbasana pay ti Isaias 40:31: ‘Dagidiay mangin-inanama ken Jehova mapasublidanto ti bilegda. Agpangatodanto a sipapayak a kas kadagiti agila.’ Dagita a teksto ken ti kanayon a pammabileg da Ulyana ken ti dadduma pay a Saksi ti nangparegta kaniak a makigimong manen a kadua dagiti annakko. Ngem adda latta danagko no addaak iti Kingdom Hall.”
Ni ngay Zarina? Nagbalin a Saksi ni Jehova idi agangay. Il-iliwenna ti tiempo a sabtennanto ni Anzhelika inton mapagungar iti maysa a napintas ken natalna a daga, nga iturayan ti Pagarian ti Dios. (Mateo 6:9, 10; Aramid 24:15) Nabautisaran met da Natalya ken dagiti annakna idi 2009. Aggigianda pay laeng iti asideg ti nadadael a gymnasium, ngem adayon iti panunotda ti nakabutbuteng a pasamak. “Mayestoriak met laengen ti napasamak iti daydi nga aldaw a diak makarikna iti sakit ti nakem wenno buteng,” kinuna ni Natalya. “Tultulongannakami ti Dios a makalipat.”
Ammuem ti Ad-adu Pay
Apay a Mapasamak ti Dakes Kadagiti Naimbag a Tattao?
Tukoyen ti Biblia ti tallo a makagapu ti panagrigat ti tao.


text:
1988
Ti 1988 ket maysa a bisiesto a tawen a nangrugi iti aldaw ti Biernes iti kalendario a Gregoriano.
Paspasamak[urnosen | urnosen ti taudan]
Naipasngay[urnosen | urnosen ti taudan]
- Hulio 7 – Venus Raj, Bb. Pilipinas Universe 2010
- Hulio 25 – Sarah Geronimo, artista iti ABS-CBN
- Septiembre 15 – Chelsea Staub, Amerikana nga aktres manipud idiay Arizona
Pimmusay[urnosen | urnosen ti taudan]
- Agosto 18 – Frederick Ashton, Briton a sumasala ken koreograpo (naipasngay 1904)
- Nobiembre 8 – Jean Marais, Pranses nga aktor (naipasngay 1913)


text:
Rehion ti San'in
Ti Rehion ti San'in (山陰地方 San'in Chihō?) ket maysa a lugar idiay abagatan a laud iti Honshū, ti kangrunaan nga isla iti Hapon. Buklenna daytoy iti akin-amianan a paset iti rehion ti Chūgoku, a sumago daytoy iti Baybay ti Hapon.[1]
Dagiti linaon
Panakaala ti nagan[urnosen | urnosen ti taudan]
Ti nagan a San'in iti Pagsasao a Hapon ket buklen dagiti dua a kanji a karakter. Ti umuna, 山, "bantay", ken ti maikadua, 陰 ket mangitudo ti "yin" iti yin ken yang. Ti kayatna a sawen daytoy a nagan ket ti akin-amianan, ti nalinong a bakrang ti banbantay a maigiddiat ti yang "akin-abagatan, naiinit" rehion ti San'yō iti abagatan.
Pakasaritaan[urnosen | urnosen ti taudan]
Umuna a pakasaritaan[urnosen | urnosen ti taudan]
Ti rehion ti San'in ket addaan dagiti adu a natidtidda a Paleolitiko ken Jōmon a panawen (14,000 – 300 BC), ngem dagti natidtidda ti Yayoi a panawen (300 BC – 250 AD) ket isu dagitoy ti kadakkelan idiay Hapon. Dagiti Mukibanda Yayoi tidtidda idiay baba ti baba ti banbantay iti Bantay Daisen[2] kadagiti siudad iti Daisen kenYonago, Prepektura ti Tottori ket isu dagitoy ti kadakkelan iti Hapon.[3] Daytoy a lugar ket bassit pay laeng a nakali, ngem daytoy ket agipakpakita a ti San'in ket maysa idi a rehional a sentro iti kabilegan iti dayta a panawen. Ti mitolohia iti Shinto a relihion ket kaaduan a naibatay iti lugar ti Izumo iti dayta a rehion,[4] ken ti Izumo-taisha, wenno Izumo a Nalatak nga Altar idiay Izumo, Prepektura ti Shimane, ket maysa kadagiti taga-ugma ken kangrunaan a Shinto nga altar idiay Hapon.[5] Ti akindaya a paset ti Prepektura ti Shimane ket addaan pay ti kultural ken ekonomia a pannakaikapet iti kangrunaan a daga ti Asia manipud kadagiti nasapa a panawen.[4]
San'indō[urnosen | urnosen ti taudan]
Ti rehion ti San'in maipada iti San'indō (山陰道?), maysa kadagiti gokishichidō, wenno lima a probinsia ken pito a lawlaw a naibangon idi Asuka a Panawen (538 – 710) babaen ti linteg a sistema ti Ritsuryo.[6] Ti San'indō ket mangitudo ti agmaymaysa a taga-ugma a heograpiko a rehion, ngem daytoy ket maysa pay a kangrunaan a kalsada iti daytoy a rehion a mangikapet ti kapitolio ti Kyoto.[7] Ti San'in buklenna ti sakbay ti Meiji a probinsia a luglugar ti Tamba, Tango, Tajima, Inaba, Hōki, Izumo, Iwami ken Oki.[8][9]
San'indō a dalan[urnosen | urnosen ti taudan]
Nupay ti San'indō a dalan ket inusar para kadagiti lohistiko ti milisia kadagiti sabsabali a suppiatan kalpasan ti Asuka a panawen, kangrunaan daytoy a nagserbi a kas maysa a dalan para kadagiti mapan ken umay a panagiluganan dagiti naimbagan iti daytoy a rehion. Daytoy a pagdalaanan ket naabutna ti kangatuan a kangrunaanna iti [Edo a panawen]] (1603 – 1867) nga idi ti Tokugawa shogunato ket nagporma kadagiti dalanna ken dagiti shukuba a puesto nga estasion. Ti daimyō a rehional nga agturturay ket nagusar ti San'indō para kadagiti sankin kotai a nasken a panagbanniaga idiay Edo.
Moderno a panagusar[urnosen | urnosen ti taudan]
Ti rehion ti San'in ket awan ti administratibona a turay. Iti moderno a Hapon a panagusar, sapasap a mangitudo daytoy kadagiti prepektura iti Shimane, Tottori ken ti akin-amianan a lugar iti Yamaguchi.[6] Ti akin-amianan a luglugar ti prepektura iti Hyōgo ken Kyōto ket sagpaminsan a mairaman pay iti rehion.[10] Ti Hapon a Dalan 9, ti San'in a Napardas a pagdalanan, ken ti JR a Laud a San'in a Kangrunaan a Linia ket surotenna ti naipakasaritaan a dalan iti San'indō, ken dagiti tidda iti shukuba, adu kadagitoy ti nasayaat a napriserba, a nabati iti dayto a rehion.
Heograpia[urnosen | urnosen ti taudan]
Ti rehion ti San'in ket addan ti atiddog a pantar iti igid ti Baybay Hapon a gumay-at iti nga agpaabagatan ti Chūgoku a Banbantay iti igid ti kaatiddog iti daytoy a rehion. Daytoy a lugar ket kaaduan a kabanbantayan nga addan ti bassit a tanap.[6] Nupay ti klima ti rehion ti San'in ket saan a narusanger a kas iti rehion ti Hokuriku iti amaianan, ti panaglalam-ek ket naipadumaan baben ti kaadu ti niebe ken panagtudtudo a kadawyan kadagiti lugar idiay Baybay Hapon.[9]
Ekonomia[urnosen | urnosen ti taudan]
Ti rehion ti San'in ket adayo kadagiti idustria ken kultura a pusod iti Hapon, ken ekonomia daytoy a rehion ket saan a naiparang-ay a a kasla dagiti sabali a rehion iti Hapon. [6] Ti ladawan ti daga ket nabati a kas ti away ken awanan ti industria unay, ken dagiti urbano a lugar iti daytoy a rehion ket desentralisado.[9] Ti Tottori ken Shimane ket isu dagitoy ti kabassitan ti populasion a prepektura iti Hapon, ken ti populasion ket naparpardas a lumaklakay ngem dagiti sabali a paset ti Hapon. Dagiti siudad iti daytoy a rehion nga addaan ti sumurok a populasion ti 100,000 ket isu laeng dagiti prepektura a kapitolio iti Tottori ken Matsue, ken ti kinaudia a Yonago, ken Izumo,ti maysa a siuda a nabuklan manipud kadagiti babassit a siudad ken purok kalpsan ti Maikadua a Sangalubongan a Gubat. Ti pataud nga agrikultura iti rehion ti San'in, nupay kasta, ket nagato latta. Ti nalawa a pantar ken kabanbantayan a luglugar ket nasalakniban a kas nailian, prepektural, lken munisipal a parke, ken dagitoy ket nalataka papanan dagiti turista.
Pagluganan[urnosen | urnosen ti taudan]
Ti rehion ti San'in ket naukonekta babaen ti JR West linia ti perrokerril ken kalkalsada, ngem dagiti pagluganan ket saan pay a naparangrang-ay no maipada kadagiti sabsabali a rehion iti Hapon. Agdama dagiti proyekto a mangikonekta iti daytoy a rehion kadagiti nalawlawa a paset ti kalkalsada iti Hapon.[9]
Kitaen pay ti[urnosen | urnosen ti taudan]
Dagiti nagibasaran[urnosen | urnosen ti taudan]
- ^ Nussbaum, Louis-Frédéric. (2005). "San'in" iti Ensiklopedia ti Hapon, p. 817 iti Liblibro ti Google; Titsingh, Isaac. (1834). Annales des empereurs du japon, p. 65. iti Liblibro ti Google
- ^ "Mukibanda-iseki (妻木晩田遺跡)". Nihon Rekishi Chimei Taikei (日本歴史地名大系. Tokyo: Shogakukan. 2012. Naala idi 2012-04-07.(Hapon)
- ^ Muki-Banda Remains
- ^ a b "Tone-gawa". Nihon Kokugo Daijiten (日本国語大辞典). Tokyo: Shogakukan. 2012. Naala idi 2012-02-28.(Hapon)
- ^ "Kurayoshi a Tanap". Ensiklopedia iti Hapon. Tokyo: Shogakukan. 2012. Naala idi 2012-04-12.
- ^ a b c d "Rehion ti San'in". Ensiklopedia iti Hapon. Tokyo: Shogakukan. 2012. Naala idi 2012-04-13.
- ^ Titsingh, Isaac. (1834). Annales des empereurs du japon, p. 65. iti Liblibro ti Google
- ^ Titsingh, p. 65 n3. iti Liblibro ti Google
- ^ a b c d "美保湾 (Miho-wan)". Nihon Daihyakka Zensho (Nipponika) (日本大百科全書(ニッポニカ). Tokyo: Shogakukan. 2012. Naala idi 2012-04-15.(Hapon)
- ^ "山陰地方 (San'in chihō)". Dijitaru daijisen. Tokyo: Shogakukan. 2012. Naala idi 2012-04-15.(Hapon)


text:
Plantilia:Str find
1
Dagiti linaon
Panagusar[urnosen ti taudan]
{{Str find|teksto|sub_string}} = Puesto ti umuna a pagparangan ti sub_string iti teksto.
Kas pagarigan[urnosen ti taudan]
Kadagiti kas pagarigan, ti kuerdas a biruken ket
:
Abcdefghijklm
- A; 1
- a; -1
- def; 4
- klm; 11
- zyx; -1
- empty;klm;-1
- empty;empty; 1
- Sensitibo ti kadakkel ti letra.
- Mangisubli ti -1 no ti sub_string ket saan a mabirukan
- Ti puesto ti karakter ket naibatay iti 1 (saan a naibatay ti 0 based a kas kadawyan kadagiti karkulo).
- Ballaag: no ti sub_string ket awan linaon, ti kankanayon ket mangisubli ti 1 !!! Daytoy a kaso ket kankanayonto a matengngel a naipangpangruna.
Datos ti plantilia[urnosen ti taudan]
TemplateData para iti Str find
Ti plantilia a mangbiruk ti numeriko a puesto ti umuna a pannakaiparang ti ''subkuerdas'' iti ''teksto''
Dagiti parametro ti plantilia
Kitaen pay[urnosen ti taudan]
- Dagiti baw-ing − no adda, dagiti sabali a nagan daytoy a plantilia a mabalin a mausar


text:
Papa Calixto II
Ni Nasantuan aPapa Calixto II (wennoCalistus II) (pimmusay 13 Disiembre 1124), naipasngay a kas ni Guy de Burgundy, ti maikapat nga anak a lalaki ni William I, Konde ti Burgundy, ket napili a Papa idi 1 Pebrero 1119 kalpasan ti ipupusay ni Papa Gelasio II.[1]
Dagiti nagibasaran[urnosen | urnosen ti taudan]
- ^ John W. O'Malley, Ti pakasaritaan dagiti Papa: Manipud kenni Pedro aginggana iti Agdama , (Rowman & Littlefield Publishers, 2010), 116.
Dagiti silpo ti ruar[urnosen | urnosen ti taudan]
Midia a mainaig kenni Calixto II iti Wikimedia Commons


text:
PASET 1
“Daydiay Napukaw Birokekto”
Madandanagan ti karnero. Bayat nga agar-arab iti karuotan, nayadayo kadagiti kakaduana agingga a saannan a makita ida ken uray ti pastor. Sumipngeten. Napukaw ti awan gawgawayna a karnero ket nakadanon iti lugar a pagdakdakiwasan dagiti narungsot nga animal. Idi kuan, adda nangngegna a pamiliar a timek. Timek dayta ti pastor nga agtartaray nga umasideg iti karnero. Sinakruy ti pastor ti karnero sana inyawid.
MAULIT-ULIT nga inyarig ni Jehova ti bagina iti kasta a pastor. Kas mabasatayo iti Biblia, impanamnamana kadatayo: “Siak . . . birokekto dagiti karnerok ken aywanak ida.”—Ezequiel 34:11, 12.
Dagiti Karnero nga Ipatpateg ni Jehova
Siasino dagiti karnero ni Jehova? Dagiti tattao a mangay-ayat ken agdaydayaw kenkuana. Kuna ti Biblia: “Agdayaw ken agruknoytayo; agparintumengtayo iti sanguanan ni Jehova a Nangaramid kadatayo. Ta isu ti Diostayo, ket datayo dagiti umili iti pagpaarabanna ken dagiti karnero ti imana.” (Salmo 95:6, 7) Kas iti literal a karnero nga agtultulnog iti pastorna, magagaran dagiti adipen ni Jehova nga agtulnog iti Pastorda. Awan kadi ti pagkamalianda? Adda. No dadduma mayarig dagiti adipen ti Dios kadagiti karnero a ‘naiwarawara,’ “napukaw,” ken “maiwawwawa.” (Ezequiel 34:12; Mateo 15:24; 1 Pedro 2:25) Ngem uray no umadayo ti maysa, mangnamnama latta ni Jehova a makasublinto.
Mariknam kadi pay laeng a ni Jehova ti Pastormo? Kasano nga ipakpakita ita ni Jehova nga isu ket maysa a Pastor? Usigem ti tallo a pamay-an:
Ipapaayannatayo iti naespirituan a taraon. “Iti nasayaat a pagaraban pakanekto ida,” kuna ni Jehova. “Sadiay agiddadanto iti nasayaat a disso a pagyanan, ket iti nataba a pagaraban mangandanto.” (Ezequiel 34:14) Saan pay a pulos naglangan ni Jehova a mangipaay iti makapabileg ken nagduduma a naintiempuan a naespirituan a taraon. Adda kadi malagipmo nga artikulo, palawag, wenno video a sungbat ti kararagmo? Saan kadi a pammaneknek dayta a talaga nga ipatpategnaka ni Jehova?
Salsalakniban ken tultulongannatayo. Inkari ni Jehova: “Daydiay naiwara isublikto, ket daydiay nadunor patapatakto ket daydiay masaksakit papigsaekto.” (Ezequiel 34:16) Papigsaen ni Jehova dagidiay kasla saandan a kabaelan nga ibturan ti adu a problema. No nasaktan ti karnerona—nalabit gapu iti maysa a kabsat—patapatan wenno bedbedanna, kayatna a sawen tulonganna a mangiliwliwag iti dayta. Isublina met dagidiay nayaw-awan ken mabalin a maparparigatan gapu iti negatibo a rikna.
Ipatpategnatayo. “Ispalekto ida manipud kadagiti amin a lugar a nakaiwarawaraanda,” kuna ni Jehova. “Daydiay napukaw birokekto.” (Ezequiel 34:12, 16) Para ken Jehova, adda latta namnama ti napukaw a karnero. Ammona no adda mapukpukaw ket birokenna dayta. Maragsakan unay no mabirokanna ti karnero. (Mateo 18:12-14) Kinapudnona, ibilangna dagiti pudno nga agdaydayaw kenkuana kas ipatpategna a karnero. (Ezequiel 34:31) Maysaka kadagita a karnero.
Para ken Jehova, adda latta namnama ti napukaw a karnero. Maragsakan unay no mabirokanna dayta a karnero
Isublim Dagiti “Al-aldaw kas Idi Nabayagen a Tiempo”
Apay a birbiroken ken aw-awisennaka ni Jehova nga agsubli kenkuana? Kayatna ngamin nga agbalinka a naragsak. Inkarina nga arigna “addanto dagiti agbuyat a tudo ti bendision” kadagiti karnerona. (Ezequiel 34:26) Sigurado a tungpalenna dayta! Napaneknekamon dayta.
Lagipem dagiti kapadasam idi naam-ammom ni Jehova. Kas pagarigan, ania ti nariknam idi naammuam ti nagan ti Dios ken ti panggepna para kadagiti tattao? Malagipmo kadi no kasano karagsak ti makikadua kadagiti padam a Kristiano iti asamblea ken kombension? Idi adda nakasabaam nga interesado, saan kadi a nakaragragsakka a nagawid?
Mabalin a mariknam manen ti kasta a ragsak. “Isublinakami kenka, O Jehova,” inkararag dagiti nagkauna nga adipen ti Dios, “ket sidadaankamto nga agsubli. Iyegannakami iti baro nga al-aldaw kas idi nabayagen a tiempo.” (Un-unnoy 5:21) Sinungbatan ni Jehova dayta a kararag, ket nagsubli dagiti adipenna tapno agserbida kenkuana nga addaan iti napabaro a ragsak. (Nehemias 8:17) Kasta met laeng ti aramiden ni Jehova kenka.
Nupay kasta, saan a kaskarina ti agsubli ken Jehova. Usigem ti dadduma a karit iti panagsubli ken no kasano a mapagballigiam dagita.


text:
VIGAN CITY-Inaklon ti chief-of-police iti ili ti Sta. Catalina, Ilocos Sur a dakkel a karit iti kapulisan ti mandato ni PNP chief director general Ronald Dela Rosa inaig iti nainget a pannakaipatungpal iti kampanya kontra iti indiscriminate firing.
Segun kenni PCI Nilo Racoma, hepe ti PNP-Sta. Catalina, saan da a mabalin a kasuan iti mapapati a nagpaputok ti paltog no awan pammaneknek ken agtestigo kontra kenkuana.
Inaklon ni Racoma a bassit laeng iti bilang da a pulis ngem gapu iti aktibo a partisipasyon dagiti lumugar met patien na nga agbalin nga epektibo it iimplementasyon iti kampanya kontra ti indiscriminate firing.
Iti kinaagpaysuananna, agaramid danto ti grupo a buklen dagiti bumarangay a tumulong kadagiti pulis ta ammo da a para met laeng daytoy iti seguridad iti amin.
Immunan a binallaagan ni Dela Rosa dagiti hepe ti pukisya a no adda iti maimaldit a duwa a biktima iti indiscriminate firing iti masakupan da ket ikkaten na isuda iti puwesto


text:
DAMDAMAG ITI LUBONG
Maipapan iti Middle East
Gapu ta ti Middle East ti nagyanan idi dagiti kaunaan a sibilisasion, adu ti makali dagiti arkeologo a nagkauna a bambanag sadiay.
Panagaramid iti Arak
Idi 2013, nakadiskobre dagiti arkeologo iti nalawa a pagidulinan iti arak (wine) dagiti Canaanita nga agarup 3,700 a tawen ti kabayagnan. Naglaon dayta iti 40 a dadakkel a burnay a katupag ti 3,000 a bote ti arak ita. Sigun iti maysa nga arkeologo a nangadal kadagiti nabati nga arak kadagiti burnay, dagiti Canaanita ket naannad nga agaramid iti arak. Kinunana: “Nasurot a naimbag dagiti instruksion iti panagaramid iti arak iti tunggal burnay.”
AMMOM KADI? Mabasa iti Biblia ti maipapan iti panagaramid iti “kasayaatan nga arak” iti nagkauna nga Israel ken ti panagidulin iti arak kadagiti dadakkel a burnay.—Kanta ni Solomon 7:9; Jeremias 13:12.
Limmobo a Populasion
Idiay Egypt, 560,000 nga ad-adu ti nayanak nga ubbing idi 2012 ngem idi 2010, kuna ti Guardian newspaper. “Iti intero a pakasaritaan ti Egypt, dayta pay laeng ti kakaruan a panaglobo ti bilang dagiti mayan-anak nga ubbing,” kuna ni Magued Osman ti Baseera, maysa nga Egyptian research company. Kuna ti dadduma nga eksperto a no agtultuloy ti kasta nga iyaadu ti mayan-anak nga ubbing sadiay, lallalonto pay nga agkurang ti danum, koriente, ken makan.
AMMOM KADI? Sigun iti Biblia, panggep ti Dios a ‘mapno ti daga’ iti kalkalainganna a kaadu ti tao ken adda umanay a kasapulan ti amin tapno agbiag.—Genesis 1:28; Salmo 72:16.
Nasarakan ti Adu a Nailemmeng a Baria
Nasurok a 100 a bronse a baria a nakitikitan iti “Maikapat a Tawen” ti nadiskobre iti asideg ti maysa a haywey ti Israel. Tumukoy dayta iti maikapat a tawen ti panagrebelde dagiti Judio kontra kadagiti Romano (69-70 C.E.) a nagresulta iti pannakadadael ti Jerusalem. “Nalawag nga adda idi maysa a mabutbuteng a dandanin ti panungpalan—mabalin a makitkitana nga umas-asidegen ti adu a soldado ti Roma,” kuna ni Pablo Betzer, maysa a mangidadaulo iti trabaho a panagkali. “Inlemmengna ti sanikuana ket mangnamnama a maalananto met la dagita.”
AMMOM KADI? Idi 33 C.E., impakpakauna ni Jesus ti iyaatake dagiti Romano iti Jerusalem. Inyunay-unayna kadagiti Kristiano nga aglibasda a mapan iti bambantay tapno saanda a mairaman.—Lucas 21:20-24.


text:
Ti Bendision ni Jehova ti Nangpabaknang iti Biagko
PAKASARITAAN TI BIAG
NAYANAKAK idi 1927 iti bassit nga ili ti Wakaw, Saskatchewan, Canada. Pitokami nga agkakabsat, uppat a lallaki ken tallo a babbai, isu nga uray ubingak pay laeng idi, nairuamakon a makilangen kadagiti tattao.
Napasaran ti pamiliami ti epekto ti nakaro a rigat idi dekada 1930 a maawagan iti Great Depression. Nupay saankami a nabaknang, saankami met nga agkurkurang iti taraon. Adda sumagmamano a manokmi ken maysa a baka, isu a saankami a maaw-awanan iti itlog, gatas, keso, ken mantekilia. No panunotem, adda trabaho ti tunggal maysa kadakami.
Adu ti naragsak a pakalaglagipak iti dayta a tiempo, kas iti nabanglo nga ayamuom ti mansanas iti balaymi. No mapan aglako ni Tatang kadagiti produktomi bayat ti otonio, masansan a mangyawid iti sangakarton a kappuros a mansanas. Maragsakankami ta inaldaw a makaramankami iti nasam-it a mansanas!
NAAMMUAN TI PAMILIAMI TI KINAPUDNO
Innem ti tawenko idi naammuan ti pamiliami ti kinapudno. Kayanak pay laeng ti inauna a kabsatmi a ni Johnny idi natay. Sinaludsod dagiti mariribukan a nagannakko ti padi iti lugarmi, “Ayan ngatan ni Johnny?” Kinuna ti padi a saan a nabuniagan ti ubing, isu a saan a napan idiay langit no di ket adda idiay Limbo. Kinuna pay ti padi a no agbayad dagiti nagannakko kenkuana, ikararaganna kano ni Johnny tapno makaruar idiay Limbo ket mapan idiay langit. No sika koma ti nakangngeg iti dayta, ania ti mariknam? Naupay dagiti nagannakko isu a saandan a nakisarita iti padi. Ngem pinampanunotda latta no sadinon ti ayan ni Johnny.
Maysa nga aldaw, nakita ni Nanang ti bokleta a napauluan iti Where Are the Dead? nga impablaak dagiti Saksi ni Jehova. Sigagagar a binasana dayta. Idi simmangpet ni Tatang, naragsakan ni Nanang a nangibaga: “Ammokon no sadino ti ayan ni Johnny! Matmaturog ita, ngem mariingto.” Iti dayta a rabii, binasa ni Tatang ti intero a bokleta. Naliwliwa da Tatang ken Nanang iti kuna ti Biblia a matmaturog laeng dagiti natay ket agungardanto.—Ecl. 9:5, 10; Ara. 24:15.
Ti naammuanda binalbaliwanna ti biagmi, a nangliwliwa ken nangparagsak kadakami. Nakipagadalda iti Biblia kadagiti Saksi ken nakigimongda iti bassit a kongregasion idiay Wakaw, a kaaduan kadakuada ket taga-Ukraine. Idi agangay, mangaskasaban da Nanang ken Tatang.
Di nagbayag, immakarkami idiay British Columbia ket maragsakan dagiti kakabsat a nangabrasa kadakami. Maragsakanak no malagipko ti panagsagana ti pamiliami iti panagadal iti Pagwanawanan para iti gimong iti Domingo. Daytoy ti nangpauneg iti panagayatmi ken Jehova ken ti kinapudno iti Biblia. Nakitak no kasano a binendisionan ni Jehova ti biagmi.
Siempre, saan a nalaka para kadakami nga ubbing nga ipakaammo ti patpatienmi. Ngem nakatulong kadakami ken ni adingko nga Eva ti masansan a panangisaganami iti binulan a presentasion para iti panangasaba ket iparangmi dayta iti Gimong ti Serbisio. Nupay managbabainkami, nagsayaat dayta a pamay-an tapno masursuromi nga ipakaammo dagiti naammuanmi iti Biblia. Agyamyamanak iti kasta a pannakasanaymi a mangasaba!
Maysa kadagiti nakapatpateg a paset ti biagko ket ti panagdagus dagiti amin-tiempo a kakabsat iti pagtaenganmi. Kas pagarigan, pagay-ayatmi no bumisita iti kongregasionmi ti manangaywan iti sirkitomi a ni Jack Nathan ket agdagus iti balaymi. * Maragragsakankami iti adu nga estoriana ket ti napasnek a komendasionna ti nangtignay kadakami nga agserbi ken Jehova a simamatalek.
Pinampanunotko idi, “Inton dumakkelak, kayatko ti agbalin a kas ken Brother Nathan.” Saanko idi nga ammo a ti ulidanna ti makatulong kaniak nga agsagana para iti amin-tiempo a panagserbik. Idi agtawenak iti 15, talaga a kayatkon ti agserbi ken Jehova. Idi 1942, nagpabautisarkami ken ni Eva.
DAGITI SUOT ITI PAMMATIK
Bayat ti Gubat Sangalubongan II, nakaro idi ti nasionalismo. Ni Miss Scott a maysa nga istrikto a maestra, inikkatna iti eskuelaan ti dua nga adingko a babbai ken maysa nga adingko a lalaki gapu ta saanda a kayat ti agsaludo iti bandera. Imbagana pay iti maestrak nga ikkatennak. Ngem kinuna ti maestrak, “Agnanaedtayo iti nawaya a pagilian, ken adda wayawayatayo a saan a makiraman kadagiti nasionalistiko a seremonia.” Uray no nakaro ti panangpilit ni Miss Scott, imbaga ti maestrak, “Daytoy ti desisionko.”
Insungbat ni Miss Scott, “Saan a sika ti agdesision. Ireportka no saanmo nga ikkaten ni Melita.” Inlawlawag ti maestrak kadagiti nagannakko a kayatna ti agtultuloy nga agisuro isu nga awan ti maaramidanna no di ti panangikkatna kaniak uray no ammona a di umiso dayta. Nupay kasta, adda met ketdi dagiti material a naalami a mabalinmi nga adalen iti balaymi. Idi agangay, immakarkami iti lugar a 32 a kilometro ti kaadayona, a sadiay maysa nga eskuelaan ti nangawat kadakami.
Naiparit dagiti literaturatayo bayat ti gubat, ngem inusarmi ti Biblia bayat ti panangasabami. Kas resultana, nagbalinkami a nalaing a mangikasaba iti naimbag a damag ti Pagarian a direkta a mausar ti Biblia. Dayta ti nakatulong kadakami nga agbalin a nataengan iti naespirituan ken nariknami ti tulong ni Jehova.
PANAGSERBI ITI AMIN-TIEMPO
Kalpasan a nagraduarkami ken ni Eva, nagpayunirkami. Tapno masuportarak ti panagpayunirko, nagtrabahoak iti maysa a department store idi damo. Idi agangay, nagadalak iti hairdressing iti innem a bulan, a magusgustuak nga aramiden no addaak iti pagtaenganmi. Nagtrabahoak iti maysa a salon iti dua nga aldaw iti kada lawas, ken nagisuroak met iti hairdressing iti mamindua iti kada bulan. Dayta ti nakatulong kaniak nga agtultuloy nga agpayunir.
Idi 1955, kayatko ti agatender iti “Triumphant Kingdom” nga asamblea iti New York City, U.S.A., ken idiay Nuremberg, Germany. Ngem sakbay a mapanak iti New York, naam-ammok ni Brother Nathan Knorr. Agatenderda ken ni baketna iti kombension idiay Vancouver, Canada. Bayat ti ibibisitada, nakiddaw a siak ti mangurnos iti buok ni Sister Knorr. Nagustuan ni Brother Knorr ti panangurnosko iti buok ni baketna ket kayatnak a makita. Idi nagsaritakami, imbagak a sakbay a mapanak idiay Germany, planok ti dumagas iti New York. Gapuna, inawisnak nga agtrabaho iti siam nga aldaw iti Bethel iti Brooklyn.
Dayta a panagbiahe ti nangbalbaliw iti biagko. Naam-ammok ti agtutubo a kabsat a ni Theodore (Ted) Jaracz iti New York. Kalpasan la unay a nagam-ammokami, nasdaawak idi dinamagna, “Payunirka kadi?” Insungbatko, “Saan.” Idi nangngeg dayta ti gayyemko a ni LaVonne, kinunana, “Wen, payunir.” Gapu ta nariro, dinamag ni Ted ken LaVonne, “Siasino ti ad-adda a makaammo, sika wenno isuna?” Inlawlawagko a payunirak idi ken planok ti agpayunir manen inton agsubliak kalpasan ti kombension.
NATAENGAN ITI NAESPIRITUAN TI NAKIASAWAAK
Nayanak ni Ted idi 1925 idiay Kentucky, U.S.A., ket nagpabautisar idi agtawen iti 15. Nupay saan nga inawat ti pamiliana ti kinapudno, nagbalin a payunir kalpasan ti dua a tawen. Dayta ti rugi ti dandani 67 a tawen a panagserbina iti amin-tiempo.
Idi Hulio 1946, iti edad a 20, nagraduar ni Ted iti maikapito a klase ti Watchtower Bible School of Gilead. Idi agangay, nagserbi kas manangaywan iti sirkito iti Cleveland, Ohio. Kalpasan ti dandani uppat a tawen, nadutokan nga agserbi kas branch servant iti Australia.
Immatender ni Ted iti kombension idiay Nuremberg, Germany ket nagkaduakami iti sumagmamano a tiempo. Kas resultana, nangrugi ti panaginnayan-ayatmi. Naragsakanak ta dagiti kalatna ket naisentro iti amin-kararua a panagserbi ken Jehova. Nakaregregta ni Ted, napasnek iti panagserbina, ngem naasi ken mannakigayyem. Nariknak nga ipangpangrunana ti pagimbagan ti sabsabali ngem iti bukodna. Kalpasan ti kombension, nagsubli ni Ted iti Australia ket nagsubliak met iti Vancouver, ngem intuloymi ti komunikasionmi babaen iti surat.
Kalpasan ti agarup lima a tawen idiay Australia, nagsubli ni Ted idiay United States ket nagpayunir idiay Vancouver. Naragsakanak ta magustuan la unay ti pamiliak ni Ted. Maseknan unay iti pagimbagak ni manongko a Michael aglalo no adda kabsat nga agkursonada kaniak. Ngem nagustuanna a dagus ni Ted. Kinunana: “Melita, nakasarakka iti nasingpet a lalaki. Tratuem a nasayaat ken saanmon a palusposan.”
Nagustuak met unay ni Ted ket nagasawakami idi Disiembre 10, 1956. Nagpayunirkami idiay Vancouver, sa idiay California, kalpasanna nagserbikami iti sirkito idiay Missouri ken Arkansas. Iti dandani 18 a tawen, linawas a sabali ti pagnaedanmi bayat a nagserbikami iti sirkito iti nalawa a paset ti United States. Nagsasayaat dagiti kapadasanmi iti ministerio, kasta met iti nakaragragsak a pannakikaduami kadagiti kakabsat. Nakaragragsakkami a nagserbi iti sirkito uray no saan a nalaka ti linawas nga agbiahe a mapan iti sabali a lugar.
Apresiarek unay ti panangipateg ni Ted iti relasionna ken Jehova. Nakapatpateg kenkuana ti panagserbina iti katan-okan a Persona iti uniberso. Pagay-ayatmi ti agbasa ken agadal iti Biblia. Sakbay a maturogkami, agparintumengkami iti abay ti kama sa agkaduakami nga agkararag. Sa kalpasanna, personal nga agkararagkami. Kanayon nga ammok no adda serioso a banag a pakaseknan ni Ted. Bumangon sa agparintumeng manen ken napaut nga agkararag. Apresiarek la unay ti panangikararagna kadagiti bambanag ken Jehova, bassit man wenno serioso dayta.
Sumagmamano a tawen kalpasan a nagkasarkami, imbaga ni Ted a makiramanen kadagiti emblema ti Memorial. Kinunana: “Sipapasnek nga inkararagkon daytoy tapno talaga a masiguradok nga ar-aramidek no ania ti kayat ni Jehova.” Saanak unay a nasdaaw a pinili ti espiritu ti Dios ni Ted tapno agserbi idiay langit inton agangay. Imbilangko a maysa a pribilehio ti mangsuporta iti maysa kadagiti kakabsat ni Kristo.—Mat. 25:35-40.
SABALI A KITA TI AMIN-TIEMPO A PANAGSERBI
Idi 1974, nasorpresakami idi naawis ni Ted nga agbalin a miembro ti Bagi a Manarawidwid dagiti Saksi ni Jehova. Idi agangay, naayabankami nga agserbi iti Bethel iti Brooklyn. Bayat nga agserserbi ni Ted kas miembro ti Bagi a Manarawidwid, nagtrabahoak met kas housekeeper wenno iti hair salon.
Paset iti responsabilidad ni Ted ti bumisita iti nagduduma a sanga nga opisina. Maseknan unay ni Ted iti trabaho a panangasaba kadagiti pagilian iti Iron Curtain wenno komunista a pagilian iti Europe. Naminsan, bayat ti kasapulan unay a panagbakasionmi iti Sweden, kinuna ni Ted: “Melita, maiparit ti panangasaba idiay Poland, ket kayatko a tulongan dagiti kakabsat sadiay.” Gapuna, nangalakami iti visa ket napankami idiay Poland. Nakisarita ni Ted iti sumagmamano a kakabsat a mangidadaulo iti trabahotayo sadiay, ket nagnada iti adayo tapno awan ti makangngeg iti pagsasaritaanda. Uppat nga aldaw a serioso a nagmimitingda, ngem naragsakanak a makakita a napnek ni Ted a timmulong iti naespirituan a pamiliana.
Idi Nobiembre 1977, bimmisitakami manen idiay Poland. Dayta ti umuna a gundaway nga opisial a bimmisita dagiti miembro ti Bagi a Manarawidwid a da F. W. Franz, Daniel Sydlik, ken Ted. Maiparit latta ti trabahotayo ngem naikagumaan dagiti tallo a miembro ti Bagi a Manarawidwid a paregtaen dagiti manangaywan, payunir, ken nabayagen a Saksi iti nagduduma a siudad.
Iti simmaruno a tawen, bimmisita da Milton Henschel ken Ted idiay Poland. Nakisaritada kadagiti opisial ti gobierno nga ad-adda idin a makaawat kadatayo ken iti aktibidadtayo. Idi 1982, pinalubosanen ti gobierno ti Poland dagiti kakabsattayo nga agasamblea iti maysa nga aldaw. Iti simmaruno a tawen, naangayen dagiti daddadakkel a kombension, kaaduanna iti maabangan a pasilidad. Idi 1985, nupay maiparit pay laeng ti trabahotayo, impalubosda nga angayenmi ti uppat a kombension iti dadakkel nga istadium. Ket idi Mayo 1989, bayat a maiplamplano dagiti daddadakkel a kombension, legal a binigbigen ti gobierno ti Poland dagiti Saksi ni Jehova. Maysa daytoy kadagiti pasamak a nakaragsakan unay ni Ted.
PANANGIBTUR ITI PROBLEMA ITI SALUN-AT
Idi 2007, nagbiahekami iti South Africa tapno agatender iti pannakaidedikar ti sanga nga opisina sadiay. Idi addakami idiay England, ngimmato ti presion ti dara ni Ted ket imbaga ti doktor nga itantanna pay laeng ti agbiahe. Idi simmayaaten ti rikna ni Ted, nagsublikami iti United States. Ngem kalpasan laeng ti sumagmamano a lawas, nakaro ti pannakaistrokna a nangparalisa iti makannawan a paset ti bagina.
Nabayag ti panagimbag ni Ted isu nga idi damo, saan a makapan iti opisina. Ngem agyamankami ta normal ti panagsaona. Nupay paralisado, inkagumaanna nga aramiden ti trabahona, kas iti linawas a pannakimitingna iti Bagi a Manarawidwid babaen ti telepono.
Inapresiar ni Ted ti nagsayaat a therapy nga impaay ti infirmary iti Bethel. Gapu iti dayta, in-inut a maikutina manen ti paralisado a paset ti bagina. Nabaelanna nga inasikaso ti dadduma nga annongenna ken kanayon latta a naragsak.
Kalpasan ti tallo a tawen, naistrok manen ket natay idi Miyerkules, Hunio 9, 2010. Nupay pinampanunotko idin a mapan idiay langit ni Ted, nasakit latta para kaniak ti kaawanna ket mailiwak la unay kenkuana. Ngem inaldaw nga agyamyamanak latta ken Jehova gapu kadagiti naipaayko a tulong ken Ted. Tinagiragsakmi ti nasurok a 53 a tawen a panagserbi iti amin-tiempo. Agyamanak ken Jehova iti intulong ni Ted tapno ad-adda a sumingedak iti nailangitan nga Amak. Ita, masiguradok a napalalo ti ragsak ken pannakapnek ni Ted iti baro nga annongenna.
PANANGSANGO KADAGITI AGDAMA A PAKARIGATAN
Kalpasan ti adu a tawen a naragsak ken okupado a biagmi kas agassawa, marigatanak a mangdaer kadagiti agdama a pakarigatan. Kaay-ayomi idi ken Ted ti makisarita kadagiti bisita iti Bethel ken iti Kingdom Hall. Ita ta awanen ti dungdungnguek a ni Ted ken nakapsutakon, limitadon ti pannakilangenko. Nupay kasta, maragragsakanak latta no kaduak dagiti patpatgek a kakabsat iti Bethel ken iti kongregasion. Nupay saan a nalaka ti biag iti Bethel, makaparagsak ti agserbi iti Dios ditoy. Ken maysa pay, pagay-ayatko latta ti mangasaba. Nupay mabannogak ken marigatanak nga agtakder iti napaut, maragsakanak a mangasaba iti kalsada ken mangyadal iti Biblia.
No makitak dagiti dakes a mapaspasamak iti lubong, maragsakanak ta naaddaanak iti nagsayaat nga asawa a kaduak a nagserbi ken Jehova! Talaga a ti bendision ni Jehova ti nangpabaknang iti biagko!—Prov. 10:22.
^ par. 13 Naipablaak ti pakasaritaan ti biag ni Jack Nathan iti Pagwanawanan a Septiembre 1, 1990, p. 10-14.


text:
Puonan (ekonomika)
Iti ekonomika, dagiti puonan a tagilako, wenno pudno a puonan ket dagiti napatauden a naamnot a tagilako nga inus-usar iti produksion kadagiti tagilako wenno dagiti serbisio. Dagiti puonan a tagilako ket saan a naisangayan a maib-ibus, ngem mabaninda a maawanan ti pateg iti proseso ti produksion. Ti puonan ket naisangayan manipud ti daga gaputa ti puonan iti kabukbukodanna ket nasken a mapataud babaen ti obra ti tao sakbay nga agbalin a pagibanagan ti produksion. Iti aniaman a darikmat iti panawen, ti dagup a pisikal a puonan ket mabalin a maitudo a kas ti puon a kapuonan (a saan a maiyallilaw iti puon a kapuonan iti maysa nga entidad iti negosio.) Iti kammasapulan a kapanunotan, ti puonan ket buklen iti aniaman a mapataud a banag a mangpasayaat ti bileg ti tao a mangaramid ti obra a maserbian ti ekonomiko—ti maysa a bato wenno maysa a pana ket puonan para iti maysa a duog a tao a maka-usar daytoy a kas intrumento ti panaganup, ken dagiti kalsada ket puonan para kadagiti agtataeng iti maysa a siudad. Ti puonan ket maysa a maikabil iti produksion nga annong. Dagiti balay ken dagit personal a pagluganan ket saan a puonan ngem isuda ket naamnot a tagilako gaputa saanda a naus-usar kadagiti panagptaud.
Iti Marxisat a politikal nga ekonomia,[1] ti puonan ket kuarta nga inus-usar ti panaggatang ti banag laeng tapno mailako manen ken makagun-od ti ganansia, ken para kenni Marx ti puonan ket adda laeng iti kaunegan ti proseso iti ekonomiko a panakisinnukat—daytoy ket kabaknang nga umad-adu manipud ti proseso ti panangiwarwaras ken para kenni Marx daytoy ket nakapormaan ti batayan iti ekonomiko a sistema iti kapitalismo. Daytoy a konsepto ket makunkuna a maipapana ti pinasia a puonan iti ekonomika.
Dagiti nagibasaran[urnosen | urnosen ti taudan]
- ^ "Panangipalplawag ti Puonan iti Marxists.org". Ensiklopedia ti Marxismo. Marxism.org. Naala idi 8 Pebrero 2013.
Dagiti silpo ti ruar[urnosen | urnosen ti taudan]
- Dagiti inadaw a sasao a mainaig iti Puonan iti Wikiquote (Ingles)


text:
SUHETO ITI AKKUB
Makatulong Pay Laeng Kadi ti Biblia Agingga Ita?
‘Ita pay laeng a nagbalinak a naragsak.’
MAHILIG idi ni Hilton iti boksing. Pito pay laeng ti tawenna ngem makilablabanen iti man uneg wenno ruar ti pagboboksingan! Idi adda iti haiskul, kaduana dagiti kabarkadana nga agbirok iti bugbogenda. “Agtakawak, agsugalak, agbuyaak iti pornograpia, mangbastosak kadagiti babbai, ken pagsasawak pay iti dakes ti dadakkelko,” kunana. “Para kadagiti nagannakko, awanen ti namnamak nga agbalbaliw pay. Idi nagraduarak iti haiskul, pimmanawakon iti balaymi.”
Idi nagawid ni Hilton kalpasan ti 12 a tawen, kasla saan a mamati dagiti dadakkelna iti nakitada! Ngamin, kalmadon, managteppelen, ken nadayawen ti anakda. Ania ti nakatulong iti nakaskasdaaw a panagbalbaliwna? Bayat ti iyaadayona, pinampanunotna a naimbag ti direksion ti biagna. Inadalna met ti Biblia tapno makitana no makatulong dayta a mangbalbaliw iti kababalinna. “Inyaplikarko dagiti nabasak iti Biblia,” kuna ni Hilton, “isu a binalbaliwak ti dati a personalidadko ken tinungpalko ti bilin ti Efeso 6:2, 3 a dayawek dagiti nagannakko. Ita pay laeng a nagbalinak a pudpudno a naragsak. Naparagsakko metten dagiti nagannakko, saan a kas idi a kanayon a pagladladingitek ida!”
Ipakita ti kapadasan ni Hilton a makatulong dagiti prinsipio ti Biblia ken adda bileg dagita a mangbalbaliw iti biag. (Hebreo 4:12) Usigentayo ti dadduma kadagitoy a prinsipio—kas iti kinamapagpiaran, panagteppel, kinamatalek iti asawa, ken ayat—ken no kasano a mapasayaat dagita ti biag.
Ammuem ti Ad-adu Pay
Ti Biblia
—Ordinario Laeng Kadi a Libro?
Apay nga irisgo ti dadduma ti biagda tapno agbasa iti Biblia wenno tapno laeng maaddaan iti Biblia?


text:
Mapagtalkanka a Mayordomo!
“Saanyo a kukua ti bagbagiyo.”—1 COR. 6:19.
1. Ania ti makuna ti kaaduan maipapan iti pannakaadipen?
AGARUP 2,500 a tawen ti napalabasen, insurat ti maysa a Griego a mannurat: “Awan ti asinoman a situtulok nga agpaadipen.” Adu ita ti umanamong kadagita a sasao. No mapagsasaritaan ti pannakaadipen, mapanunottayo dagiti mairurrurumen ken nakakawar a tattao, a saan nga isuda ti mismo a mabembenepisiaran iti bannog ken sakripisioda no di ket dagidiay makinkukua ken mangdomdominar kadakuada.
2, 3. (a) Ania a saad ti tagtagiragsaken dagiti adipen ni Kristo? (b) Ania dagiti usigentayo a salsaludsod maipapan iti annongen kas mayordomo?
2 Nupay kasta, impasimudaag ni Jesus nga agbalin dagiti adalanna a nanumo nga ad-adipen. Ngem daytoy a panagpaadipen dagiti pudno a Kristiano ket saan a mangipababa wenno mangirurumen. Addaan dagitoy nga adipen iti nadayaw, mapagtalkan, ken mararaem a saadda. Kas pagarigan, usigem ti komento ni Jesus maipapan iti maysa nga “adipen.” Sakbay ti ipapatayna, impadtona nga addanto ipatrabahona iti “matalek ken masirib nga adipen.”—Mat. 24:45-47.
3 Makapainteres ta iti umasping a salaysay, dayta nga adipen ket naawagan iti “mayordomo.” (Basaen ti Lucas 12:42-44.) Ti kaaduan a matalek a Kristiano nga agbibiag ita ket saan a kameng iti dayta a klase matalek a mayordomo. Nupay kasta, ipakita ti Kasuratan nga amin nga agserserbi iti Dios ket addaan iti annongen kas mayordomo. Ania dagiti responsabilidad a nainaig iti dayta? Ania ti rumbeng a panangmatmattayo kadagita? Tapno maammuantayo, usigentayo ti akem idi dagiti mayordomo.
AKEM DAGITI MAYORDOMO
4, 5. Ania dagiti responsabilidad dagiti nagkauna a mayordomo? Mangted kadagiti pagarigan.
4 Idi un-unana, ti mayordomo ket kaaduanna nga isu ti pagtaltalkan nga adipen a nadutokan a mangaywan iti sangakabbalayan wenno negosio ti apona. Gagangay a naitalek kadagiti mayordomo ti pannakaaywan ti sanikua ken kuarta, ken adda met autoridadda iti dadduma pay nga adipen iti sangakabbalayan ti apoda. Ti maysa a pagarigan ket ni Eliezer a nakaitalkan ti adu a sanikua ni Abraham. Mabalin nga isu ti imbaon ni Abraham a mapan idiay Mesopotamia nga agpili iti asawa para iti anakna a ni Isaac. Anian a nagpateg ken serioso dayta nga annongen!—Gen. 13:2; 15:2; 24:2-4.
5 Ti apoko-iti-tumeng ni Abraham a ni Jose ti nadutokan a mangaywan iti sangakabbalayan ni Potifar. (Gen. 39:1, 2) Idi agangay, naaddaan met ni Jose iti bukod a mayordomo iti sangakabbalayanna, a nadutokan a mangaywan iti “balay ni Jose.” Daytoy a mayordomo ti nangasikaso iti sangapulo a kakabsat ni Jose. Kas imbilin ni Jose, immaniobrana ti bambanag mainaig iti “natakaw” a kopa a pirak. Nabatad a mapagtaltalkan unay dagiti mayordomo.—Gen. 43:19-25; 44:1-12.
6. Kas mayordomo, ania ti nadumaduma nga annongen dagiti Kristiano a panglakayen?
6 Adu a siglo kalpasanna, insurat ni apostol Pablo a dagiti Kristiano a panglakayen ket “mayordomo ti Dios.” (Tito 1:7) Kas nadutokan a papastor iti “arban ti Dios,” iwanwanwan ken idadauluanda dagiti kongregasion. (1 Ped. 5:1, 2) Siempre, nagduduma ti responsabilidadda. Kas pagarigan, kaaduan a panglakayen ket agserserbi iti maysa a kongregasion. Dagiti agdaldaliasat a manangaywan agserserbida met iti adu a kongregasion. Ket dagiti kameng ti Komite ti Sanga ti mangay-aywan kadagiti kongregasion iti intero a pagilian. Ngem mainanama iti amin a manangaywan a simamatalek nga itungpalda dagiti annongenda. ‘Manungsungbatda’ amin iti Dios.—Heb. 13:17.
7. Kasanotayo nga ammo a maibilang a mayordomo ti amin a Kristiano?
7 Ania met ngata ti annongen dagiti nasungdo a Kristiano a saan a panglakayen? Kinuna ni apostol Pedro kadagiti padana a Kristiano: “Kas mairukod iti sagut nga inawat ti tunggal maysa, usarenyo dayta iti panagserbi iti maysa ken maysa kas nasasayaat a mayordomo ti di kaikarian a kinamanangngaasi ti Dios a nayebkas iti nadumaduma a pamay-an.” (1 Ped. 1:1; 4:10) Gapu iti di kaikarian a kinamanangngaasi ti Dios, impaayannatayo amin iti sagut, saguday, abilidad, wenno paglaingan a mausartayo agpaay a pakagunggonaan dagiti kapammatiantayo. Isu nga amin nga agserserbi iti Dios ket mayordomo, maysa nga annongen a napakuyogan iti dayaw, panagtalek, ken responsabilidad.
KUKUANATAYO TI DIOS
8. Ania ti maysa a prinsipio a masapul a laglagipentayo?
8 Kitaentay ita ti tallo a prinsipio a masapul a laglagipentayo kas mayordomo. Umuna: Kukuanatayo amin ti Dios ken manungsungbattayo kenkuana. Insurat ni Pablo: “Saanyo a kukua ti bagbagiyo, ta nagatangkayo iti maysa a gatad,” ti naisakripisio a dara ni Kristo. (1 Cor. 6:19, 20) Yantangay kukuanatayo ni Jehova, obligadotayo a mangtungpal kadagiti bilinna, a saan met a makapadagsen. (Roma 14:8; 1 Juan 5:3) Ad-adipennatayo met ni Kristo. Kas kadagiti nagkauna a mayordomo, naipaayantayo iti dakkel a wayawaya—ngem adda limitasion ti wayawayatayo. Masapul nga itungpaltayo dagiti naibilin a responsabilidadtayo. Aniaman a pribilehio ti naipaannong kadatayo, agpadpada nga adipennatayo ti Dios ken ni Kristo.
9. Kasano nga inlawlawag ni Jesus no ania ti namnamaen ti apo iti adipenna?
9 Ilawlawag ni Jesus no ania ti namnamaen ti apo iti adipenna. Insalaysayna kadagiti adalanna ti maipapan iti maysa nga adipen a nagawid iti pagtaenganna kalpasan ti agmalem a panagtrabahona. Kinuna kadi ti apo: “Umayka ditoy a madagdagus ket agsadagka iti panganan”? Saan. Imbes ketdi, kinunana: “Isaganaannak tapno makapangrabiiak, ket mangikaweska iti bidang ket agserbika kaniak agingga a malpasak a mangan ken uminum, ket kalpasanna mabalinmon ti mangan ken uminum.” Ania ti nangyaplikaran ni Jesus iti dayta nga ilustrasion? “Gapuna dakayo met, inton naaramidyon ti amin a bambanag a naituding kadakayo, kunaenyo, ‘Awan kaes-eskanmi nga ad-adipen. Ti naaramidanmi isu ti rebbeng nga aramidenmi.’”—Luc. 17:7-10.
10. Ania ti mangipakita a napateg ken Jehova ti panagreggettayo nga agserbi kenkuana?
10 Siempre, napateg ken Jehova ti panagreggettayo nga agserbi kenkuana. Ipasigurado kadatayo ti Biblia: “Saan a nakillo ti Dios tapno lipatenna ti aramidyo ken ti ayat nga impakitayo maipaay iti naganna.” (Heb. 6:10) Kanayon a nainkalintegan ti kiddawen ni Jehova kadatayo. Kasta met, pagsayaatantayo ti aniaman a kiddawenna ken saan a pulos makapadagsen dagita. Kaskasdi, maitunos iti pangngarig ni Jesus, ti maysa nga adipen saanna nga ay-aywen ti bagina ken dina iyun-una dagiti pagimbaganna. Nalawag ti punto: Idi indedikartayo ti bagitayo iti Dios, pinilitayo nga iyun-una dagiti interesna. Umanamongka kadi iti dayta?
TI KALIKAGUMAN NI JEHOVA KADATAYO AMIN
11, 12. Kas mayordomo, ania ti rumbeng a kababalintayo, ken ania dagiti masapul a liklikantayo?
11 Maikadua: Kas mayordomo, agpapada dagiti pamunganayan a pagalagadan nga an-annurotentayo. Pudno, adda dagiti responsabilidad a naited iti sumagmamano a kameng ti kongregasion Kristiano. Ngem kaaduanna nga adda pagpapadaan ti kalikaguman ti Dios kadatayo. Kas pagarigan, kas ad-adalan ni Kristo ken kas Saksi ni Jehova, naibilin kadatayo nga agiinnayattayo. Kinuna ni Jesus nga ayat ti kangrunaan a pakailasinan dagiti pudno a Kristiano. (Juan 13:35) Ngem saan laeng a dagiti kakabsattayo ti ayatentayo. Ikagumaantay met nga ipakita ti ayat kadagidiay saantayo a kapammatian. Kabaelantayo amin dayta ken masapul nga aramidentayo.
12 Makalikaguman met nga ipakitatayo ti nasayaat a kababalin. Kayattayo a liklikan ti kababalin ken kabibiag a kondenaren ti Sao ti Dios. Insurat ni Pablo: “Uray dagiti mannakiabig, wenno dagiti managrukbab iti idolo, wenno dagiti mannakikamalala, wenno dagiti lallaki a maipaay kadagiti di nainkasigudan a panggep, wenno dagiti lallaki a makikaidda kadagiti lallaki, wenno dagiti mannanakaw, wenno dagiti naagum a tattao, wenno dagiti managbarbartek, wenno dagiti manangrabngis, wenno dagiti manangkikil didanto tawiden ti pagarian ti Dios.” (1 Cor. 6:9, 10) Kinapudnona, dakkel a panagregget ti kasapulan tapno maannurottayo dagiti nalinteg a pagalagadan ti Dios. Ngem adu a gunggona ti ipaayna—nasayaat a salun-at, nasayaat a relasion iti sabsabali, ken naanamongan a takder iti Dios.—Basaen ti Isaias 48:17, 18.
13, 14. Ania a responsabilidad ti naited iti amin a Kristiano, ken ania koma ti panangmatmattayo iti dayta?
13 Laglagipentayo met nga adda trabaho a masapul nga aramiden ti maysa a mayordomo. Kasta met kadatayo. Naipaayantayo iti napateg a sagut—ti pannakaammo iti kinapudno. Namnamaen ti Dios nga iranudtayo iti sabsabali dayta a pannakaammo. (Mat. 28:19, 20) Insurat ni Pablo: “[Ibilangdakami] koma a kas dagiti sakup ni Kristo ken dagiti mayordomo ti sagrado a palpalimed ti Dios.” (1 Cor. 4:1) Kas mayordomo, bigbigen ni Pablo a naitalek kenkuana ti “sagrado a palpalimed” ken responsabilidadna nga iranud dayta kadagiti dadduma sigun iti imbilin ni Apo Jesu-Kristo.—1 Cor. 9:16.
14 Ipakpakitatayo ti ayattayo no iranudtayo ti kinapudno. Siempre nagduduma ti kasasaad ti tunggal Kristiano ket saan nga agpapada ti maaramidanda iti ministerio. Maawatan dayta ni Jehova. Ti napateg isu ti panangaramidtayo iti amin a kabaelantayo. No kasta ti aramidentayo, iparparangarangtayo ti di managimbubukodan nga ayat iti Dios ken iti padatayo a tao.
TI PATEG TI KINAMATALEK
15-17. (a) Apay a napateg nga agbalin a matalek ti maysa a mayordomo? (b) Kasano nga inyilustrar ni Jesus ti dakes a pagbanagan ti di panagmatalek?
15 Ti maikatlo a prinsipio ket: Masapul nga agbalintayo a matalek ken mapagpiaran. Mabalin nga adu ti nasasayaat a kualidad ken abilidad ti maysa a mayordomo, ngem awan ti mamaay dagita no iresponsable wenno di nasungdo iti apona. Napateg ti kinamatalek tapno agbalin nga epektibo ken naballigi ti maysa a mayordomo. Laglagipentayo ti insurat ni Pablo: “Ti sapsapulen kadagiti mayordomo ket ti maysa a tao masarakan a matalek.”—1 Cor. 4:2.
16 Sigurado a magunggonaantayto no matalektayo. Ngem dakkel ti pukawtayo no ditay agmatalek. Naipasimudaag dayta iti ilustrasion ni Jesus maipapan kadagiti talento. Nakomendaran ken nagunggonaan dagiti adipen a simamatalek a ‘nanginegosio’ iti kuarta ti apoda. Ngem ti iresponsable nga adipen a saan a nangaramat iti intalek kenkuana ti apona ket naukom kas “nadangkes,” “nabuntog,” ken “awan kaes-eskanna.” Naala ti talento a naited kenkuana, ken naipalladaw isuna iti ruar.—Basaen ti Mateo 25:14-18, 23, 26, 28-30.
17 Iti sabali pay a gundaway, impaganetget ni Jesus ti dakes a pagbanagan ti saan a panagmatalek. Kinunana: “Adda idi maysa a tao a nabaknang ket addaan iti mayordomo, ket naidarum kenkuana daytoy a saysayangenna dagiti sanikuana. Gapuna inayabanna ket kinunana kenkuana, ‘Ania daytoy mangmangngegko maipapan kenka? Iyawatmo ti kuentaan ti kinamayordomom, ta saanmon a maaywanan ti balay.’” (Luc. 16:1, 2) Gapu ta sinayang ti adipen ti sanikua ti apona, inkeddeng ti apo a maikkat kas mayordomo. Nagsayaat a leksion dayta para kadatayo! Sigurado a ditay kayat ti agbalin a di matalek iti annongentayo.
NAINSIRIBAN KADI NGA IDILIGTAYO TI BAGITAYO ITI SABSABALI?
18. Apay a ditay koma idildilig ti bagitayo iti sabsabali?
18 Mabalin nga isaludsodtayo iti bagitayo, ‘Kasano ti panangmatmatko iti annongek kas mayordomo?’ Saan a nasayaat nga idiligtayo ti bagitayo iti sabsabali. Ibalakad kadatayo ti Biblia: “Paneknekan koma ti tunggal maysa no ania ti bukodna nga aramid, ket kalpasanna maaddaanto iti pakaigapuan ti panagrag-o maipapan iti bagina met laeng, ket saan nga iti panangipadis iti sabali a tao.” (Gal. 6:4) Imbes nga idiligtayo ti maar-aramidantayo iti maar-aramidan ti sabsabali, aramidentayo no ania laeng ti kabaelantayo. Iti kasta, maliklikantayo ti agpannakkel ken maupay. Bigbigentay koma nga agbalbaliw ti kasasaad. Nalabit saantayon a kabaelan ti dati a maar-aramidantayo ta kimmapuyen ti salun-attayo, nataengantayon, wenno immadu ti pagrebbengantayo. Iti sabali a bangir, nalabit kabaelantayo ti mangaramid iti ad-adu pay ngem iti agdama a maar-aramidantayo. No kasta, apay a ditay nayonan dagiti aktibidadtayo?
19. Apay a saantay koma a maupay no ditay nagun-od ti tartarigagayantayo a pribilehio?
19 Napateg met nga usigentayo no ania dagiti pribilehiotayo wenno dagiti tartarigagayantayo a pribilehio. Kas pagarigan, mabalin a kayat ti maysa a kabsat ti agbalin a panglakayen wenno maaddaan iti paset iti asamblea ken iti kombension. Awan dakesna no ikagumaantayo a ragpaten dagiti kasta a pribilehio, ngem saantay koma a maupay no saan a mapasamak ti namnamaentayo. Mabalin a saantay a maawatan ita no apay a saan a dagus a mapatgan ti tarigagaytayo. Laglagipentayo nga impagarup idi ni Moises a nakasaganan a mangidaulo kadagiti Israelita a pumanaw idiay Egipto, ngem naguray pay iti 40 a tawen sakbay a naipaay kenkuana dayta nga annongen. Gapu iti dayta, napatanorna dagiti kualidad a kasapulan iti panangidaulona iti nasubeg ken rebelioso nga ili.—Ara. 7:22-25, 30-34.
20. Ania ti maadaltayo iti kapadasan ni Jonatan?
20 No dadduma, mabalin a saantay a pulos magun-od ti maysa a pribilehio. Kasta ti napasamak ken Jonatan. Gapu ta isu ket anak ni Saul, isu koma ti sumaruno nga ari ti Israel. Ngem ni David, nga adayo nga ub-ubing, ti pinili ti Dios nga agbalin nga ari. Ania ti reaksion ni Jonatan? Inakseptarna dayta ken sinuportaranna ni David uray agpeggad ti biagna. Kinunana ken David: “Sika agarikanto iti Israel, ket siak agbalinakto a maikadua kenka.” (1 Sam. 23:17) Ania ti maadaltayo ken Jonatan? Inakseptarna ti kasasaadna, ken saan a kas ken amana a nagimon ken David. Imbes nga apalantayo ti annongen a naited iti sabsabali, nasayaat nga ipamaysatayo nga aramiden dagiti responsabilidad a naited kadatayo. Masiguradotayo nga inton baro a lubong, penken ni Jehova dagiti umiso a tarigagay ti amin nga adipenna.
21. Ania koma ti panangmatmattayo iti annongentayo kas mayordomo?
21 Laglagipentay koma a kas pagtaltalkan a mayordomo, saantay a kas kadagiti adipen a mairurrurumen ken agsagsagaba. Imbes ketdi, nadayaw dayta a saad agsipud ta naitalek kadatayo ti dinton maulit a trabaho—ti panangikasaba iti naimbag a damag iti maudi nga al-aldaw daytoy a sistema ti bambanag. Tagtagiragsakentayo ti dakkel a wayawaya bayat ti panangibanagtayo iti responsabilidadtayo. Gapuna, agbalintayo koma a matalek a mayordomo ken ipategtayo ti pribilehiotayo nga agserbi iti Katan-okan iti intero a uniberso.


text:
1Pinuyot ti maikalima nga anghel ti trumpetana. Nakitak ti maysa a bituen a natnag manipud langit a nagdisso ditoy daga, ket naited kenkuana ti tulbek ti ruangan ti nakaun-uneg a yuyeng. 2Idi luktanna ti yuyeng, rimmuar ti asuk a kasla iti asuk a naggapu iti dakkel nga orno. Nagsipnget ti init ken ti tangatang gapu iti asuk. 3Manipud iti asuk, nagruar dagiti dudon ket nagdissoda iti daga. Naikkanda iti pannakabalin a mannilud a kas iti pannakabalin a naited kadagiti manggagama. 4Nabilinda a dida dadaelen dagiti ruot wenno dagiti kayo wenno uray ania a mula. Dagiti laeng tattao nga awan marka ti timbre ti Dios iti mugingda ti ranggasanda. 5Saan a napalubosan dagiti dudon a pumatay kadagitoy a tattao, no di ket parigatenda laeng ida iti las-ud ti lima a bulan. Umasping ti ut-ot iti silud ti manggagama ti ut-ot ti panangparigatda. 6Kabayatan dagita nga aldaw, sapulento dagiti tattao ti patay ngem didanto masarakan. Kayatdanto ti matay ngem itarayanto ida ni patay. 7Kasla kabalio a nakasagana a makigubat dagiti dudon. Adda kasla korona a balitok iti uloda. Kasda la agruprupa a tao, 8agbubuok a babai, ken agngipngipen a leon. 9Naabbongan dagiti barukongda iti kasla kabal a landok. Agkaykay-ab dagiti payakda ket kasla uni ti karadakad ti adu a lugan a guyguyoden dagiti kabalio nga agdardaras nga agturong iti paggugubatan. 10Adda ipus ken siludda a kas iti manggagama. Adda iti ipusda ti pannakabalin a mangparigat kadagiti tattao iti las-ud ti lima a bulan. 11Adda arida a mangituray kadakuada, ket isu ti anghel a mangbambantay iti nakaun-uneg a yuyeng. Abaddon ti naganna iti Hebreo, ket Apolion met iti Griego (kayatna a sawen, “Ti Mangdadael”). 12Nalpasen ti umuna a nakabutbuteng a didigra. Dua pay dagiti dumteng. 13Pinuyot ti maikanem nga anghel ti trumpetana. Nakangngegak iti timek a naggapu kadagiti suli ti altar a balitok iti sangoanan ti Dios. 14Kinunana iti maikanem nga anghel nga adda trumpetana: “Ruk-atam dagiti uppat nga angheles a nakagalut iti dakkel a karayan Eufrates.” 15Naruk-atan dagiti uppat nga angheles. Naisaganada a mangpatay iti apagkatlo a bilang ti amin a tattao iti daytoy met la nga oras, aldaw, bulan ken tawen. 16Naibaga kaniak ti bilang dagiti nagkabalio a bunggoy: 200 a milion. 17Ket nakitak iti parmatak dagiti kabalio ken dagiti nakasakay a nakakabal iti kasla kolor ti apuy, asul a kasla kolor ti safiro ken amarillo a kasla kolor ti asufre. Kasla ulo ti leon ti ulo dagiti kabalio. Agipugpugsoda iti apuy, asuk ken asufre. 18Natay ti apagkatlo dagiti amin a tattao babaen kadagitoy a didigra: ti apuy, ti asuk ken ti asufre nga aggapu iti ngiwat dagiti kabalio. 19Adda pannakabalin iti ngiwatda, kasta met iti ipusda. Kasla uleg nga addaan iti ulo dagiti ipusda, ket dagitoy ti pangparigatda kadagiti tattao. 20Saan a nagbabawi dagiti tattao a nakalasat kadagitoy a didigra. Dida insardeng ti panagdaydayawda kadagiti demonio ken kadagiti didiosen nga inaramidda—dagiti ladawan a balitok, pirak, bronse, bato ken kayo a di makakita, makangngeg wenno makapagna. 21Saanda met a nagbabawi iti panagpappapatayda, panagan-anitoda, pannakikamkamalalada ken panagtaktakawda.
Copyright
Learn More


text:
Karbohidrato
Ti karbohidrato ket maysa nga organiko a kompuesto a buklen laeng ti karbon, hidroheno, ken oksiheno, ken kadawyan iti hidroheno:oksiheno nga atomo a pannakaibagi ti 2:1 (a kas iti danum); iti sabali a pannakaibaga, with the emperika a pormula Cm(H2O)n (a ti m ket mabalin a sabali manipud ti n).[1] Adda dagiti adda a mailaksid; kas pagarigan, desokirribosa, ati asukar a komponente ti DNA,[2] ket addan ti emperika a pormula ti C5H10O4.[3] Dagiti karbohidrato ket teknikal dagitoy a dagiti hidrato ti karbon;[4] iti pannaka-estruktura daytoy ket napudpudno ti pannakakita kaniada a kas dagiti polihidrosia aldehideo ken dagiti ketona.[5]
Ti panangibaga ket kadawyan iti biokimika, nga idiay ket sinonimo ti sakarido. Dagiti karbohidrato (dagiti sakarido) ket nabingbingay kadagit iuppat a pannakaigrupo ti kimiko: dagiti monosakarido, dagiti disakarido, dagiti oligosakarido, ken dagiti polisakarido. Iti sapasap, dagiti monosakarido ken dagiti disakarido, a dagiti ket basbassit (dagiti nababbaba ti molekular a kadagsen) a karbohidrato, ket kadawyan dagitoy a makunkuna a kas dagiti asukar.[6] Ti balikas a sakarido ket nagtaud manipud ti Griego a balikas ti σάkxapov (sákkharon), a ti kaibuksilanna ket "asukar." Bayat a ti sientipiko a nomenklatura dagiti karbohidrato ket narikut, ti nagnagan dagiti monosakarido ken dagiti disakarido ket masansan nga agpatingga ti suldong ti -osa. Kas pagarigan, ti asukar ti ubas ket isu ti monosakarido ti glukosa, asukar ti unas ket isu ti disakarido ti sukrosa, ken ti asukar ti gatas ket isu ti disakarido ti laktosa.
Dagit karbohidrato ket akin-rebbeng dagiti nadumaduma a papel kadagiti sibibiag ngaorganismo. Dagiti polisakarido para iti panagipenpen ti enerhia (a kas ti almidon ken glukoheno), ken kas dagiti estruktural a komponente (a kas ti selulosa kadagiti mula ken kuitina kadagiti artropoda). Ti 5 tikarbonna a monosakarido ribosa ket maysa a nangruna a komponente dagiti koensima (a kas ti ATP, FAD, ken NAD) ken ti batayan ti henetiko a molekula a naamammuan a kas ti RNA. Ti maikabagian a deoksirribosa ket komponente ti DNA. Dagiti sakarido ket dagiti derabotiboda ket mairaman kadagiti adu ken sabali a nangruna a biomolekula nga addaan kadagiti nangruna a papel iti sistema ti immuno, pertilisasion, panagpawil ti patohenesis, pellapella, ken panagdakkel.[7]
Iti siensia ti makan ken dagiti pay adu nga inpormal a kontesto, ti karbohidrato a panangibaga ket masansan a mangibaga ti aniaman a makan a naisangyan a nabaknang iti narikut nga almidon ti karbohidrato (kasla dagiti sereal, tinapay, ken pasta) wenno simple laeng a dagiti karbohidrato, a kas ti asukar (a mabirukan iti sinam-it, dagiti palatipot, ken dagiti dulse).
Kitaen pay[urnosen | urnosen ti taudan]
Dagiti nagibasaran[urnosen | urnosen ti taudan]
- ^ Unibersidad ti Lumaud a Kentucky (Mayo 29, 2013). "Dagiti karbohidrato WKU BIO 113". wku.edu.
- ^ Eldra Pearl Solomon, Linda R. Berg, Diana W. Martin; Cengage Learning (2004). Biolohia. google.books.com. p. 52. ISBN 978-0534278281.
- ^ National Institute of Standards and Technology (2011). "Material Measurement Library D-erythro-Pentose, 2-deoxy-". nist.gov.
- ^ Unibersidad ti Long Island (Mayo 29, 2013). "Ti KImika dagiti Karbohidrato" (PDF). brooklyn.liu.edu.
- ^ Unibersidad ti Purdue (Mayo 29, 2013). "Dagiti karbohidrato: Dagiti Monosakarido". purdue.edu.
- ^ Flitsch, Sabine L.; Ulijn, Rein V (2003). "Dagiti asukar ket ket naikabit iti puesto". Nature. 421 (6920): 219–20. doi:10.1038/421219a. PMID 12529622.
- ^ Maton, Anthea; Jean Hopkins, Charles William McLaughlin, Susan Johnson, Maryanna Quon Warner, David LaHart, Jill D. Wright (1993). Biolohia ti Tao ken Salun-at. Englewood Cliffs, New Jersey, Estados Unidos: Prentice Hall. pp. 52–59. ISBN 0-13-981176-1. Ti dakamat ket agus-usar ti nasukatanen a parametro ti
|coauthors=(tulong)
Dagiti silpo ti ruar[urnosen | urnosen ti taudan]
Midia a mainaig iti Karbohidrato iti Wikimedia Commons


text:
Dika Maawanan iti Namnama!
Nabayagka kadin a Saksi ni Jehova a mangnamnama a makikaduanto met laeng kenka ti asawam nga agdayaw ken Jehova?
Wenno naupayka kadi gapu ta di nagtultuloy ti dati a narang-ay nga iyad-adalam iti Biblia?
Adda sumagmamano a kapadasan manipud Britania a makatulong tapno dika maawanan iti namnama. Makitam met no ania ti mabalinmo nga aramiden tapno ‘maipalladawmo ti tinapaymo iti rabaw ti dandanum’ ket matulongam dagidiay saan pay nga immawat iti kinapudno.—Ecl. 11:1.
PATEG TI KINAANUS
Ti maysa a kasapulam isu ti kinaanus. Masapul a salimetmetam ti kinapudno ken kumpetka ken Jehova. (Deut. 10:20) Kasta ti inaramid ni Georgina. Idi nangrugi a makipagadal iti Biblia kadagiti Saksi ni Jehova idi 1970, napalalo ti pungtot ni lakayna a Kyriacos. Pinadasna a pasardengen ti panagadal ni baketna, dina pastreken dagiti Saksi iti balayda, ken ibellengna ti aniaman a masarakanna a publikasion dagiti Saksi ni Jehova.
Ad-adda manen ti pungtot ni Kyriacos idi mangrugi a makigimong ni Georgina. Naminsan, napan idiay Kingdom Hall tapno makidinniskutir. Gapu ta nadlawda a nalalaing iti Griego ngem iti Ingles, adda sister a timmawag iti maysa a Griego a brother iti sabali a kongregasion tapno isu ti makisarita. Nagkalma ni Kyriacos gapu iti nasayaat a pannakisarita ti kabsat, ket nagpayadal pay ketdi iti Biblia. Ngem sumagmamano a bulan kalpasanna, simmardeng a makipagadal iti Biblia.
Iti simmaganad a tallo a tawen, agtultuloy ti ibubusor ni Kyriacos. Impangtana a panawanna ni baketna no agpabautisar. Gapuna, iti aldaw ti bautismo ni Georgina, sipapasnek nga inkararagna ken Jehova a saan koma a pampanawan ni lakayna. Idi addan dagiti Saksi a mangdagas ken Georgina a mapan iti asamblea, kinuna ni Kyriacos: “Umunakayon ta sumarunokami. Agsakaykami iti luganmi.” Tinabunuanna ti sesion iti bigat ket binuyana ti panagbautisar ni baketna!
Nanipud idin, saan unayen a bumusbusor ni Kyriacos ket in-inut a nagbalbaliw. Kalpasan ti dandani 40 a tawen sipud naam-ammo ni Georgina dagiti Saksi, nagpabautisar met laeng ni Kyriacos! Ania ti namagbalbaliw kenkuana? Kinunana: “Naapresiarko ti natibker a determinasion ni Georgina.” Imbaga met ni Georgina: “Uray binusbusornak ni lakayko, saanak a simmardeng nga agdayaw iti Diosko. Kanayon a nagkarkararagak ken Jehova, ken diak pulos naawanan iti namnama.”
PATEG TI BARO A PERSONALIDAD
Makatulong met ti panangipakitam iti Nakristianuan a personalidad. Imparegta ni apostol Pedro kadagiti Kristiano nga assawa a babbai: “Agpasakupkayo kadagiti bukodyo nga assawa, tapno iti kasta, no ti asinoman saan a natulnog iti sao, mabalin a magun-od ida nga awan ti sao babaen iti kababalin dagiti assawada a babbai.” (1 Ped. 3:1) Dayta ti inyaplikar ni Christine. Idi nagbalin a Saksi nasurok a 20 a tawenen ti napalabas, saan a mamati iti Dios ni lakayna a John. Saanna a kayat ti makimiembro iti aniaman a relihion, ngem makitkitana no kasano kapateg ken baketna ti baro a pammatina. “Nagbalin a naragsak,” kinunana. “Timmibker ti pakinakemna ken nagbalin met a mapagpannurayan, isu a nabaelak a sanguen ti adu a parikutko.”
Saan a pulos nga impilit ni Christine ti relihionna ken lakayna. Binigbig ni John: “Ammo ni Christine a nasaysayaat no saannak a kaskasabaan, ket siaanus nga inurayna a siak ti agdisnudo nga agadal.” No makakita ni Christine kadagiti artikulo Ti Pagwanawanan wenno Agriingkayo! nga ammona a paginteresan ni John, kas iti siensia ken iti kasasaad iti aglawlaw, ipakitana dagitoy ken John sana kuna, “Ammok a magustuam a basaen daytoy.”
Idi agangay, nagretiro ni John ket naginteresanna ti panagmula. Ad-adun ti tiempona a mangusig kadagiti naun-uneg a saludsod iti biag, kas iti ‘Naiparparna laeng kadi ti kaaddatay ditoy wenno naparsuatayo nga addaan panggep?’ Maysa nga aldaw, insingasing ti kabsat a kain-innestoria ni John, “Ania ngata no padasem ti agadal iti Biblia?” “Gapu ta mamatiakon iti Dios,” kuna ni John, “inawatko ti tukonna.”
Imbag ta di pulos naawanan ni Christine iti namnama! Kalpasan ti 20 a tawen nga awan sardayna a panangikarkararagna nga awaten koma ni John ti kinapudno, nabautisaran met laeng ni lakayna. Sireregta itan nga agkaduada nga agserserbi ken Jehova. Insurat ni John: “Adda dua a banag a nangnangruna a nakaguyugoyak—ti kinaimbag ken kinamannakigayyem dagiti Saksi. Ket no Saksi ni Jehova ti asawam, addaanka iti nasungdo, mapagpannurayan, ken managsakripisio nga asawa.” Wen, inyaplikar ni Christine ti sasao iti 1 Pedro 3:1, ket nagsayaat ti resultana!
NAGTUBO MET LAENG DAGITI BIN-I KALPASAN TI ADU A TAWEN
Kasanon no napukaw ti interes ti iyad-adalantayo iti Biblia? “Iti bigat imulam ti bin-im ket agingga iti rabii saanmo a paginanaen ta imam,” insurat ni Ari Solomon, “ta saanmo nga ammo no sadino nga agballiginto daytoy, no ditoy wenno sadiay, wenno no isuda a dua agpadadanto a naimbag.” (Ecl. 11:6) No dadduma, adu a tawtawen ti lumabas sakbay nga agtubo dagiti bin-i ti kinapudno. Ngem mabalin nga inton agangay, mabigbig met laeng ti maysa a tao ti kinapateg ti panagbalin a nasinged iti Dios. (Sant. 4:8) Wen, mabalin a masorpresakanto laengen iti maysa nga aldaw.
Kitaentayo ti kapadasan ni Alice a taga-India nga immakar idiay England. Nangrugi a makipagadal iti Biblia idi 1974. Hindi ti pagsasaona ngem kayatna ti lumaing nga ag-Ingles. Sumagmamano met a tawen a nakipagadal ken nakigimgimong iti maysa nga Ingles a kongregasion. Ammona a kinapudno ti maad-adalna ngem saanna a tinagipateg dayta. Materialistiko met ken pagaayatna ti ragragsak, isu nga insardengna ti makipagadal idi agangay.
Dandani 30 a tawen kalpasanna, nagsurat ni Alice ken ni Stella a dati a nangyadal kenkuana iti Biblia. Kastoy ti kunaen ti surat: “Siguradok a maragsakanka a makaammo a ti inrugim nga iyadalan iti Biblia idi 1974 ket nabautisaranen itay laeng napalabas a kombension distrito. Nagdakkel ti naaramidam iti biagko. Immulam kaniak ti bin-i ti kinapudno, ket nupay diak pay idi nakasagana a mangidedikar iti biagko iti Dios, pinagtalinaedko dayta a bin-i ti kinapudno iti panunot ken pusok.”
Ania ti napasamak? Inlawlawag ni Alice a nadepres unay idi natay ni lakayna idi 1997. Nagkararag iti Dios. Kalpasan ti sangapulo a minuto, dua a Punjabi a Saksi ti immay iti pagtaenganna ket nangibatida iti tract nga Aniat’ Namnama Kadagiti Ing-ingungoten a Natayen? Narikna ni Alice a nasungbatan ti kararagna ket inkeddengna a kayatna ti makitimpuyog kadagiti Saksi ni Jehova. Ngem pakasarakanna ngata kadakuada? Adda nasarakanna a daan a diary a nakaisuratan ti adres ti Punjabi a kongregasion nga inted ni Stella. Bimmisita ni Alice iti Kingdom Hall ket sibabara nga inabrasa dagiti Punjabi a kakabsat. “Diak malipatan ti nabara a pannakilangenda kaniak a nangpalag-an iti riknak,” kuna ni Alice.
Inrugina ti regular a makigimong ken nakipagadal manen iti Biblia, ket nasursurona a naimbag ti agsao ken agbasa iti Punjabi. Nabautisaran idi 2003. Kastoy ti konklusion ti suratna ken Stella, “Agyamanak unay iti panangimulam kadagidiay a bin-i 29 a tawenen ti napalabas ken iti panangipakitam iti nasayaat nga ulidan.”
“Agyamanak unay iti panangimulam kadagidiay a bin-i 29 a tawenen ti napalabas ken iti panangipakitam iti nasayaat nga ulidan.”—Alice
Ania ti maadalmo kadagitoy a kapadasan? No ti maysa a tao ket talaga a mabisin iti naespirituan, napudno, ken napakumbaba, palubosan ni Jehova nga agtubo iti pusona ti bin-i ti kinapudno uray kalpasan ti naunday a tiempo. Lagipem ti naikuna iti ilustrasion ni Jesus: “Ti bin-i agtubo ken dumakkel, [ti nagmula] saanna nga ammo no kasano. Iti bukbukodna agin-inut nga agbunga ti daga, umuna ti bulong ti ruot, kalpasanna ti dawa iti ungkay, kamaudiananna ti namsek a bukel iti dawa.” (Mar. 4:27, 28) Mabalin a ti bin-i ket in-inut wenno ‘bukbukodna’ ti agtubo. Kinapudnona, ti tunggal manangiwaragawag iti Pagarian saanna nga ammo no kasano a mapasamak ti panagtubo ti bin-i ti kinapudno. Itultuloymo ngarud ti agmula a siwawadwad, ket agapitkanto a siwawadwad.
Saanmo met a liplipatan a napateg ti panagkararag ken Jehova. Awan sarday a nagkarkararag da Georgina ken Christine. No ‘reggetam ti agkararag’ ken dika pulos maawanan iti namnama, “iti panaglabas ti adu nga aldaw,” mabalin a masarakamto manen ti ‘tinapay’ nga impalladawmo iti rabaw ti dandanum.—Roma 12:12; Ecl. 11:1.


text:
Pilar, Abra
Ti Pilar ket maysa a maikalima a klase nga ili iti probinsia ti Abra iti Filipinas.
Dagiti baranggay[urnosen | urnosen ti taudan]
Ti Pilar ket nabingbingay a politikal iti 19 a barbaranggay.[2]
- Bolbolo
- Brookside
- Ocup
- Dalit
- Dintan
- Gapang
- Kinabiti
- Maliplipit
- Nagcanasan
- Nanangduan
- Narnara
- Pang-ot
- Patad
- Poblacion
- San Juan East
- San Juan West
- South Balioag
- Tikitik
- Villavieja
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). 1 Hulio 2013. Naala idi Hulio 6, 2014.
- ^ a b "Probinsia ti Abra". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 10 Hulio 2014.
- ^ a b Pakaammo ti Senso ti Filipinas idi 2015] (Ingles) naala idi 10 Hunio 2016
- ^ "Probinsia ti Abra". Datos ti Populasion ti Ili. Dibision ti Panagsukisok ti LWUA. Naala idi 30 Hunio 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (Ingles)
- Turay ti Estadistika ti Filipinas (Ingles)
- Dagiti datos ti populasion ti LWUA (Ingles)
- LGPMS (Ingles)
- COMELEC (Ingles)


text:
Katy Perry
Ni Katheryn Elizabeth Hudson[1] (naiyanak idi Oktubre 25, 1984), naarartap a maammuan ti nagan na iti entablado a Katy Perry, ket maysa nga Amerikana a kumakanta, manursurat ti kanta ken aktres. Naipasngay idiay Santa Barbara, California, ken dimmakkel a kas maysa a Kristiano babaen dagiti pastor a nagannak, ni Perry ket dimmakkel a dumdumngeg iti ebanghelio a musika laeng ken nagkankanta idiay simbbaan na idi ubing. Kalpasan a nakaala ti GED idi uumuna a tawen na iti nangato a panagadal, nagsurot isuna ti bukod na a karrer, ken kas ni Katy Hudson inpablaak na ti nainaganan kaniana nga ebanghelio a plaka idi 2001, nga daytoy ket saan a nagballigi. Nagaramid idi isuna ti maysa a plaka a nairaman ti with produksion a kappon a Ti Matrix, ken nagaramid pay isuna ti plaka na nga agmaymaysa ngen daytoy ket saan met a naipablaak. Kalpasan ti panagpirma na idiay Capitol Music Group idi 2007, ti maikapat a plaka na iti pito nga tawen, inampon na ti entablado a nagan na a kas Katy Perry.
Dagiti ladawan[urnosen | urnosen ti taudan]
Dagiti nagibasaran[urnosen | urnosen ti taudan]
- ^ Russel Brand nagintar par ti diborsio, TMZ.com, Disiembre 30, 2011.
Dagiti silpo ti ruar[urnosen | urnosen ti taudan]
- Midia a mainaig kenni Katy Perry iti Wikimedia Commons
- Katy Perry